Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο των επικαίρων ερωτήσεων της Πέμπτης 19 Μαΐου 2016, το οποίο έχει ως εξής: Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 868/16-5-2016 επίκαιρη ερώτηση της Βουλευτού Β΄ Αθηνών του Συνασπισμού Ριζοσπαστικής Αριστεράς κ. Χαρούλας (Χαράς) Καφαντάρη προς τον Υπουργό Εθνικής Άμυνας, σχετικά με τη λήψη μέτρων για τη συντήρηση και αποκατάσταση του στρατοπέδου συγκέντρωσης Χαϊδαρίου και την ανάδειξη του χώρου ως Μνημείου Εθνικής Αντίστασης. 2. Η με αριθμό 859/13-5-2016 επίκαιρη ερώτηση του Βουλευτή Α΄ Θεσσαλονίκης της Νέας Δημοκρατίας κ. Σταύρου Καλαφάτη προς τον Υπουργό Υποδομών, Μεταφορών και Δικτύων, σχετικά με την έλλειψη πολιτικής βούλησης της Κυβέρνησης για τη βελτίωση της οδικής ασφάλειας σύμφωνα με τους στόχους της Ευρωπαϊκής Στρατηγικής και του Εθνικού Σχεδίου για το 2020. 3. Η με αριθμό 857/11-5-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με «την ανθελληνική δράση Τούρκων πρακτόρων και εκπροσώπων τους στη Θράκη». 4. Η με αριθμό 861/13-5-2016 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Πολιτισμού και Αθλητισμού, σχετικά με την κατάσταση στον Οργανισμό Μεγάρου Μουσικής. 5. Η με αριθμό 869/16-5-2016 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Υγείας, σχετικά με τα προβλήματα στις δομές υγείας της Κεφαλλονιάς και της Ιθάκης. 6. Η με αριθμό 865/16-5-2016 επίκαιρη ερώτηση του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Αγροτικής Ανάπτυξης και Τροφίμων, σχετικά με την τήρηση των κανόνων πρόληψης, ελέγχου και εξάλειψης των μεταδοτικών σπογγωδών εγκεφαλοπαθειών στα αιγοπρόβατα. 7. Η με αριθμό 862/13-5-2016 επίκαιρη ερώτηση του Βουλευτή Β΄ Αθηνών της Ένωσης Κεντρώων κ. Γεωργίου - Δημητρίου Καρρά προς τον Υπουργό Παιδείας, Έρευνας και Θρησκευμάτων, σχετικά με την αδικαιολόγητη καθυστέρηση της επαγγελματικής αναγνώρισης ειδικοτήτων Μηχανικών ΤΕΙ, εξαιτίας της παράλειψης έκδοσης των προβλεπόμενων κανονιστικών προεδρικών διαταγμάτων. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 860/13-5-2016 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Οικονομικών, σχετικά με την επιβολή τέλους διανυκτέρευσης σε ενοικιαζόμενα δωμάτια και ξενοδοχεία. 2. Η με αριθμό 864/13-5-2016 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με τις «προκλήσεις τουρκόφρονων, ψευτομουφτή και Προξένου στην Ξάνθη». 3. Η με αριθμό 867/16-5-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με την αντιμετώπιση του προβλήματος της μη διενέργειας εξετάσεων για απόκτηση άδειας οδήγησης. 4. Η με αριθμό 870/16-5-2016 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων, σχετικά με τη μείωση των οριστικών δικαιωμάτων βασικής ενίσχυσης για χιλιάδες νέους αγρότες από έλλειψη ενημέρωσης, αυθαίρετες ενέργειες και λάθη της δημόσιας διοίκησης. 5. Η με αριθμό 866/16-5-2016 επίκαιρη ερώτηση του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Περιβάλλοντος και Ενέργειας, σχετικά με την αθρόα εισαγωγή ηλεκτρικής ενέργειας. 6. Η με αριθμό 837/6-5-2016 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Εθνικής Άμυνας, σχετικά με τα «Ελληνικά Αμυντικά Συστήματα Α.Β.Ε.Ε.». 7. Η με αριθμό 835/28-4-2016 επίκαιρη ερώτηση του Βουλευτή Αργολίδας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Μανιάτη προς τον Υπουργό Παιδείας, Έρευνας και Θρησκευμάτων, σχετικά με την ένταξη του Τμήματος Ψηφιακών Συστημάτων του Πανεπιστημίου Πειραιώς στο 2ο Επιστημονικό Πεδίο (ΕΠ) - Επιστημονικό Πεδίο Θετικών και Τεχνολογικών Επιστημών. 8. Η με αριθμό 836/4-5-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εθνικής Άμυνας, σχετικά με τα προβλήματα και τις προοπτικές της Ελληνικής Βιομηχανίας Οχημάτων (ΕΛΒΟ). 9. Η με αριθμό 840/9-5-2016 επίκαιρη ερώτηση του Βουλευτή Τρικάλων του Συνασπισμού Ριζοσπαστικής Αριστεράς κ. Αθανασίου Παπαδόπουλου προς τον Υπουργό Περιβάλλοντος και Ενέργειας, σχετικά με τα προβλήματα και τη μη εμπρόθεσμη υποβολή υπεύθυνης δήλωσης ιδιότητας κατ' επάγγελμα αγρότη, για τα αγροτικά φωτοβολταϊκά. 10. Η με αριθμό 838/6-5-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Κωνσταντίνου Χατζηδάκη προς τον Υπουργό Εσωτερικών και Διοικητικής Ανασυγκρότησης, σχετικά με τις συνθήκες διαβίωσης των προσφύγων - μεταναστών στο Ελληνικό. 11. Η με αριθμό 813/21-4-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Σπυρίδωνος - Αδώνιδος Γεωργιάδη προς τον Υπουργό Υγείας, σχετικά με τη «διαφαινόμενη παρέμβαση του Υπουργείου στους διαγωνισμούς επιλογής εκατό ιατρών και τετρακοσίων νοσηλευτών». 12. Η με αριθμό 794/18-4-2016 επίκαιρη ερώτηση του Βουλευτή Μαγνησίας του Κομμουνιστικού Κόμματος Ελλάδας κ. Κωνσταντίνου Στεργίου προς τον Υπουργό Υγείας, σχετικά με την ανάγκη πρόληψης, θεραπείας και στήριξης των καρκινοπαθών Βόλου. 13. Η με αριθμό 545/15-2-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 3297/232/18-2-2016 ερώτηση και αίτηση κατάθεσης εγγράφων του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το πιλοτικό πρόγραμμα «Εγγυημένο Κοινωνικό Εισόδημα» (ΕΚΕ). 2. Η με αριθμό 4413/1-4-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με το Ελάχιστο Εγγυημένο Εισόδημα. 3. Η με αριθμό 3999/16-3-2016 ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Παιδείας, Έρευνας και Θρησκευμάτων, σχετικά με την αποκατάσταση του παλαιού Πρωτοδικείου Σπάρτης για τη στέγαση των Γενικών Αρχείων του Κράτους του Νομού Λακωνίας. 4. Η με αριθμό 2808/193/1-2-2016 ερώτηση και αίτηση κατάθεσης εγγράφων του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Υγείας, σχετικά με την υπόθεση της μικρής Μελίνας στο Βενιζέλειο Νοσοκομείο Ηρακλείου. Επίσης, κυρίες και κύριοι συνάδελφοι, θα ήθελα να ανακοινώσω ότι η Διαρκής Επιτροπή Μορφωτικών Υποθέσεων καταθέτει την έκθεσή της στο σχέδιο νόμου του Υπουργείου Πολιτισμού και Αθλητισμού «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας για την αμοιβαία ίδρυση Πολιτιστικών Κέντρων». Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων, διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 16-5-2016 ποινική δικογραφία, που αφορά στον πρώην Αναπληρωτή Υπουργό Υγείας, κ. Μάριο Σαλμά. Ο Βουλευτής κ. Ιωάννης Πλακιωτάκης ζητεί άδεια ολιγοήμερης απουσίας στο εξωτερικό, στις Βρυξέλλες, για προσωπικούς λόγους κατά τις ημερομηνίες 19 Μαΐου έως 22 Μαΐου 2016. Η Βουλή εγκρίνει;
Συνεπώς η Βουλή ενέκρινε τη ζητηθείσα άδεια.
Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας σχετικά με τη Συνεργασία στον τομέα των Θαλασσίων Υποθέσεων». Όπως ξέρετε, το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτής της συμφωνίας. Στη συνέχεια, θα πούμε για το ποιος θα λάβει τον λόγο. Επίσης, έχουν κατατεθεί μια υπουργική και δύο βουλευτικές τροπολογίες, η υπ' αριθμόν 433/2, η υπ' αριθμόν 432/1 και η υπ' αριθμόν 434/3 αντιστοίχως. Επί της υπουργικής τροπολογίας προτείνω να τοποθετηθούν οι εισηγητές και ο ειδικοί αγορητές και, αν κριθεί απαραίτητο, και οι Κοινοβουλευτικοί Εκπρόσωποι, για πέντε λεπτά ο καθένας. Επίσης, να σας ενημερώσω ότι έχουν ψηφίσει για την κύρωση της συμφωνίας τα εξής κόμματα: ο ΣΥΡΙΖΑ υπέρ, η Νέα Δημοκρατία έχει επιφυλάξεις, η Χρυσή Αυγή κατά, η Δημοκρατική Συμπαράταξη υπέρ, το ΚΚΕ κατά, το Ποτάμι υπέρ, οι Ανεξάρτητοι Έλληνες υπέρ και η Ένωση Κεντρώων υπέρ. Κατά συνέπεια τον λόγο θα λάβουν κατά σειρά η Νέα Δημοκρατία, η Χρυσή Αυγή και το ΚΚΕ επί αυτής της κύρωσης.
Κυρία Πρόεδρε, μπορώ να λάβω τον λόγο;
Έχετε τον λόγο, κύριε Παππά.
Θα ήθελα να κάνω ένα εισαγωγικό σχόλιο που έχει να κάνει με τη σημερινή ημέρα. Όπως γνωρίζετε, στον καιρό του μνημονίου, το πολιτικό προσωπικό της χώρας δυστυχώς έχει πολύ κοντή μνήμη. Πρέπει, λοιπόν, να τοποθετηθώ για ένα λεπτό και να πω στις κυρίες και στους κυρίους ότι σαν σήμερα συμπληρώνονται εκατόν δύο χρόνια από τη 17η Μαΐου 1914, που υπογράφτηκε το Πρωτόκολλο της Κερκύρας, δηλαδή, το πρωτόκολλο της αυτονομίας της Βορείου Ηπείρου. Θα πρέπει λοιπόν να τοποθετηθούν, πιστεύω, τα υπόλοιπα κόμματα, που εδώ για ψύλλου πήδημα τιμούμε και κρατάμε ενός λεπτού σιγή ή κάνουμε μνεία για άσχετα ζητήματα και δεν κάνουμε μνεία σε πολύ σπουδαία εθνικά θέματα. Να θυμίσω στις κυρίες και στους κυρίους και σ' εσάς, κυρία Πρόεδρε, ότι το Πρωτόκολλο της Κερκύρας είναι ένα διπλωματικό έγγραφο, το οποίο είναι σε ισχύ. Θέση δική μας είναι ότι επιτέλους για τα δικαιώματα των Ελλήνων της ελληνικής Βορείου Ηπείρου, και όχι της μειονότητας, θα πρέπει το ελληνικό Υπουργείο Εξωτερικών να διεκδικήσει την εφαρμογή του. Για τον σκοπό αυτό και για την ενημέρωση των κυριών και των κυρίων, θα καταθέσω στα Πρακτικά κάποια πράγματα, κάποιες θέσεις δικές μας για το Πρωτόκολλο της Κερκύρας - όπως παραδείγματος χάριν, λέμε «εφαρμόστε εξωτερική πολιτική» - και έχουν να κάνουν με το Πρωτόκολλο της Κερκύρας, τι σημαίνει Πρωτόκολλο Κέρκυρας και Φλωρεντίας, πότε υπογράφθηκε και αν αυτό ισχύει. Θέλω να τοποθετηθούν, λοιπόν, οι κύριοι συνάδελφοι, ώστε να κάνουμε γνωστό στους διαφόρους αμερικανόδουλους του Υπουργείου Εξωτερικών, είτε δεξιούς είτε αριστερούς, ότι το Πρωτόκολλο της Κερκύρας ισχύει. Όπως θέλουν να μιλούν για τη Συμφωνία της Λωζάνης του 1922, το ίδιο πρέπει να ομιλούν και για το Πρωτόκολλο της Κερκύρας το 1914. Είναι η μόνη εθνική πολιτική. Και να αφήσουμε τα περί φιλίας και συμμαχίας με τη γείτονα χώρα, την Αλβανία, μία χώρα, η οποία χαρακτηρίστηκε από κάποιους «η ταραχοποιός της Ευρώπης», μια χώρα που αν τη δεις στον χάρτη, κυριολεκτικά είναι η κουτσουλιά της Ευρώπης. Ευχαριστώ πολύ.
Κύριε Μηταράκη, θα μιλήσετε;
Κατ' αρχάς, κυρία Πρόεδρε, θα ήθελα να μιλήσω επί της διαδικασίας, αν μου επιτρέπετε. Οι τροπολογίες που έχουν κατατεθεί σήμερα, έχουν κατατεθεί κατά παράβαση του άρθρου 87 παράγραφος 2 του Κανονισμού και θα ζητήσω να αποσυρθούν. Επίσης, έχουν κατατεθεί κατά παράβαση του άρθρου 88 παράγραφος 3 του Κανονισμού ως εκτός του κυρίου αντικειμένου του νομοσχεδίου κι επίσης ζητάμε να αποσυρθούν. Αν διαφωνείτε, θα πρέπει να θέσετε το θέμα στο Σώμα. Ευχαριστώ πολύ.
Κυρία Πρόεδρε, έκλεισε η κύρωση;
Τι θέλετε, κύριε Λοβέρδο;
Ό,τι κάναμε την Πέμπτη, να το ξανακάνουμε σήμερα. Σε πρώτη φάση, όπως είπατε και στην αρχή, να κλείσει η διαδικασία τη κυρώσεως. Μετά, επειδή έχουμε και υπουργική τροπολογία και βουλευτικές, να πάμε στη διαδικασία που με εξαιρετικό τρόπο, αλλά κατ' οικονομίαν σε σχέση με τον Κανονισμό, ακολουθήσαμε την Πέμπτη, να μιλήσουν οι Κοινοβουλευτικές Ομάδες, εισηγητές και Κοινοβουλευτικοί Εκπρόσωποι, και όποιος συνάδελφος από την Αίθουσα θέλει, ανοίγοντας κατάλογο ομιλητών.
Κατ' αρχάς, κύριε Λοβέρδο, δεν υπάρχουν εδώ οι αρμόδιοι Υπουργοί. Τις καταθέσατε σήμερα νομίζω. Τουλάχιστον, εγώ…
Εδώ είναι. Υπάρχει συναρμόδιος.
Για τις βουλευτικές λέω.
Για τις βουλευτικές θα τοποθετηθεί το Σώμα.
Εμείς τι να πούμε εδώ;
Αυτό θα το πουν οι παριστάμενοι Υπουργοί, ότι δεν μπορούν να καλύψουν το θέμα των τροπολογιών.
Οι παριστάμενοι Υπουργοί;
Βεβαίως. Ας πει κάποιος εκ των παρισταμένων ότι δεν μπορεί να υιοθετήσει την τροπολογία ή όχι.
Θα δώσω τον λόγο στον κύριο Υπουργό, που την έχει καταθέσει, να μας πει ποιος είναι ο κατεπείγων λόγος που έχει κατατεθεί, για να κρίνουμε όλοι αν πρέπει να συζητηθεί ή όχι. Κύριε Τόσκα, έχετε τον λόγο.
Κυρία Πρόεδρε, κυρίες και κύριοι συνάδελφοι, υπάρχει σοβαρό πρόβλημα με τις διαγωνιστικές διαδικασίες. Είναι γνωστό. Το ελάχιστο χρονικό διάστημα ολοκλήρωσης μιας διαδικασίας είναι πάνω από έξι μήνες, αν δεν γίνουν ενστάσεις, οπότε το θέμα πηγαίνει στα διοικητικά δικαστήρια με απροσδιόριστο χρόνο έκδοσης των σχετικών αποφάσεων. Η παράταση, η οποία είχε δοθεί ίσχυε μέχρι τις 14 Απριλίου 2016, προκειμένου να έχει ψηφιστεί ο νόμος των δημοσίων προμηθειών. Επειδή δεν έχει κατατεθεί αυτό το νομοσχέδιο κι επειδή υπάρχει απόλυτη ανάγκη προμήθειας βασικών ανταλλακτικών και υλικών και ελαιολιπαντικών για την Ελληνική Αστυνομία - δεν μπορεί να ζήσει η Ελληνική Αστυνομία χωρίς συχνές προμήθειες καυσίμων ελαιολιπαντικών, ανταλλακτικών - ζητάμε μια τετράμηνη παράταση. Νομίζω ότι είναι απόλυτα λογικό - μέχρι το τέλος Αυγούστου - προκειμένου να καλύψουμε τις καθημερινές ανάγκες της Ελληνικής Αστυνομίας. Αυτός είναι ο λόγος της επείγουσας κατάθεσης της τροπολογίας.
Ακούσατε τον Υπουργό. Υπάρχει θέμα προθεσμίας. Έχει λήξει κάποια προθεσμία για τις προμήθειες. Νομίζω ότι είναι εύλογη η περίπτωση για την οποία κατατίθεται αυτή η τροπολογία. Αν επιμένετε, θα το θέσω σε ψηφοφορία.
Κυρία Πρόεδρε, το είπαμε και την άλλη φορά. Δεν τίθεται θέμα ψηφοφορίας.
Και τι θέλετε;
Να γίνουν τοποθετήσεις.
Ο κ. Μηταράκης τοποθετήθηκε. Θέλει κάποιος από τον ΣΥΡΙΖΑ τον λόγο;
Κυρία Πρόεδρε, εγώ.
Ορίστε, κύριε Σαντορινιέ.
Ευχαριστώ, κυρία Πρόεδρε. Νομίζω ότι αυτό που είπε ο κύριος Υπουργός είναι προφανές. Δεν μπορεί η Ελληνική Αστυνομία να βρεθεί σε ακινησία, επειδή κάποιες διαδικασίες είναι προφανές ότι θα διαρκέσουν πολύ χρόνο προκειμένου, δηλαδή, να ολοκληρωθούν οι διαγωνιστικές διαδικασίες. Είναι σημαντική ανάγκη για την Ελληνική Αστυνομία και επομένως δεν νομίζω ότι τίθεται θέμα για μια μικρή παράταση του χρόνου. Ευχαριστώ.
Από τη Χρυσή Αυγή θέλετε να τοποθετηθείτε σε αυτό;
Ναι, κυρία Πρόεδρε.
Ορίστε, κύριε Παππά.
Κατ' αρχάς, δεν θα έπρεπε να μιλάμε για την τροπολογία και απορώ γιατί δεν τονίστηκε από κανέναν ότι είναι ανορθόδοξος ο τρόπος που έρχεται. Έρχεται πάλι τροπολογία υπουργική σε κύρωση. Είχαμε πει την περασμένη φορά ότι θα είναι η τελευταία φορά. Τοποθετήθηκαν διάφοροι συνάδελφοι από τα υπόλοιπα κόμματα, είχε συμφωνήσει και το Προεδρείο και δεν πέρασε μία εβδομάδα - θυμάστε τις τροπολογίες του κ. Σταθάκη και του κ. Σπίρτζη - και ξανά πάλι έχουμε τροπολογία σε κύρωση. Αυτό το παραμύθι πρέπει κάποτε να τελειώσει.
Θέλει τον λόγο κάποιος από τη Δημοκρατική Συμπαράταξη;
Ναι.
Ορίστε, κύριε Λοβέρδο, έχετε τον λόγο.
Κατ' αρχάς, επανέρχομαι στο αίτημά μας να ανοίξει κατάλογος. Υπάρχουν συνάδελφοι που θέλουν να υποστηρίξουν, κυρία Πρόεδρε, τις υπό απόρριψη τροπολογίες ή και την υπουργική τροπολογία, λέγοντας τις απόψεις τους. Αυτό, όπως το κάναμε πολύ καλά την Πέμπτη, πρέπει να το ξανακάνετε. Τώρα, ως Κοινοβουλευτικός Εκπρόσωπος, εγώ ζητώ τον λόγο για να πω τα εξής: Έχουμε μία κοινοβουλευτική διαδικασία κυρώσεως, δηλαδή ακολουθούμε τον Κανονισμό σε σχέση με τις ειδικές συνοπτικές διαδικασίες. Κατά αυστηράν εξαίρεση στο παρελθόν επί τέτοιων διαδικασιών έρχονταν εδώ κάποιες τροπολογίες, κατά αυστηρά εξαίρεση, όμως, και σπάνια. Εδώ τώρα κάθε φορά που έρχεται μία κύρωση έρχονται και δύο - τρεις υπουργικές τροπολογίες. Την περασμένη Πέμπτη, για να διορθώσουμε αυτή την κακή κατάσταση - και μάλιστα προς τιμήν της η Κοινοβουλευτική Εκπρόσωπος του ΣΥΡΙΖΑ, η κ. Βάκη, είπε «ναι» σε αυτό - είπαμε ότι επί τέτοιας πρακτικής πια ξεφεύγουμε από τις συνοπτικές ειδικές διαδικασίες, άρθρα 108, 111 κ.λπ. του Κανονισμού και πάμε σε μία ιδιόρρυθμη διαδικασία, που με την άδεια του Προεδρείου ανοίγει κατάλογος κι έτσι επί των τροπολογιών έστω και την τελευταία στιγμή δίνεται στο Σώμα η δυνατότητα να παίρνει μια θέση υπέρ ή κατά. Πρέπει να το κάνετε αυτό, κυρία Πρόεδρε. Θα δείτε ότι θα υπάρξουν τρεις - τέσσερεις συνάδελφοι που θα σηκωθούν και θα ζητήσουν τον λόγο. Έρχομαι τώρα στον κύριο Υπουργό Δημόσιας Τάξης και του λέω: Την περασμένη Πέμπτη, κύριε Υπουργέ, ήρθαν τρεις τροπολογίες υπουργικές, πριν από δέκα μέρες σε σχέδιο νόμου του Υπουργείου Παιδείας ήρθαν είκοσι μία τροπολογίες, η πλειονότητα των οποίων ήταν υπουργικές ή υπουργικές που στον κόπο των Υπουργείων έμπαιναν Βουλευτές της Πλειοψηφίας και πρότειναν και τα Υπουργεία απεδέχοντο. Εσείς δεν είχατε πριν από πέντε ή δέκα μέρες αυτή την εικόνα; Την αποκτήσατε το Σαββατοκύριακο που πέρασε; Γιατί μας δημιουργείτε αυτή τη δυσκολία; Θα μπορούσαμε να πούμε «ναι» στην τροπολογία σας και άλλα κόμματα, όχι μόνο εμείς. Γιατί μας φέρνετε σε αυτή τη δυσκολία μπροστά, να έχουμε μία παράδοξη κοινοβουλευτική διαδικασία και να πρέπει να αποφασίσουμε αν θα πούμε «όχι» σε όλες τις τροπολογίες ή αν θα πούμε «ναι». Αυτό που λέτε, δεν ακούγεται στη Βουλή περίεργο. Θέλετε μια παράταση και αυτό το κάνετε, για να μπορέσει να προμηθευτεί τα δέοντα η Αστυνομία. Ακούγεται λογικό. Ωστόσο, θα μπορούσε να κατατεθεί και η αιτίαση: Και γιατί δεν σπεύσατε να έχετε διευθετήσει τις διαδικασίες νωρίτερα; Ή όπως εγώ είπα τώρα εδώ: Γιατί δεν ερχόσασταν μαζί με τους άλλους συναδέλφους σας επί κανονικού σχεδίου νόμου; Γι' αυτό, κυρία Πρόεδρε, για να ολοκληρώσουμε σε θετικό κλίμα, σας παρακαλώ: Πρώτον, επαναλαμβάνω, να ανοίξετε τον κατάλογο. Δεύτερον, κυρία Πρόεδρε, να ακουστούν οι παρεμβάσεις μας επί των τροπολογιών που έχουμε καταθέσει. Κύριοι Υπουργοί, έχω καταθέσει μια τροπολογία μονολεκτική. Εκείνη την ημέρα του Υπουργείου Παιδείας των πολλών τροπολογιών κατατέθηκε μια βουλευτική τροπολογία δεκαέξι συναδέλφων της Πλειοψηφίας του ΣΥΡΙΖΑ - εκ των οποίων μία μόνο εξ Αττικής, οι άλλοι όλοι είναι συνάδελφοι της περιφέρειας - όπου προβλέφθηκε η αλλαγή κάποιων χρήσεων και, εν πάση περιπτώσει, η αδάπανη μεταφορά ενός κομματιού της παραλιακής στο Υπουργείο Δικαιοσύνης, με σκοπό να δημιουργηθούν εκεί δικαστήρια. Είπαμε στον παριστάμενο Υπουργό Παιδείας να την πάρει πίσω και να διαβουλευθεί με την τοπική αυτοδιοίκηση. Δεν το παρακολούθησε. Την επόμενη μέρα ξεσηκώθηκε πολύ μεγάλος θόρυβος και από την τοπική αυτοδιοίκηση, αλλά και στη Βουλή και η Κυβέρνηση έκανε μια συνάντηση με την κ. Δούρου και συναρμοδίων Υπουργών και υπαναχώρησε. Όμως, το προϊόν της υπαναχώρησης δεν ήρθε στη Βουλή και ο Υπουργός, που ήλθε εδώ να απαντήσει σε δική μου επίκαιρη ερώτηση την Παρασκευή, ο κ. Παρασκευόπουλος, είπε ότι θα είναι εκεί και θα επιθεωρήσει τα κτήρια του Ρουφ και αν του κάνουν, θα τα πάρει. Εάν δεν υπήρχε άλλο κτήριο, μας είπε, θα επέμενε στο κτήριο της παραλίας. Δεν θέλω να αναπτύξω την επιχειρηματολογία, που αναπτύχθηκε στη Βουλή αρκετές φορές από μένα, αλλά και από άλλους συναδέλφους και που είναι καταγεγραμμένη στην εισηγητική έκθεση της τροπολογίας που σήμερα κατέθεσα. Παρακαλώ να γίνει δεκτή η τροπολογία, γιατί λέει ότι καταργείται εκείνη η αμαρτωλή τροπολογία εκείνης της Παρασκευής. Τίποτα άλλο δεν λέει. Το πού θα πάνε τα δικαστήρια, τι θα γίνει, θα το δει η Κυβέρνηση με τις κατάλληλες μονάδες που έχει και με τον διαθέσιμο χρόνο που έχει. Όμως, πρέπει από τον Γραμματέα του Υπουργικού Συμβουλίου, εσείς τώρα, οι δύο παριστάμενοι Υπουργοί, να πάρετε μια άδεια να κάνετε δεκτή αυτή την τροπολογία. Είναι μονολεκτική. Καταργεί μια αμαρτωλή διάταξη, την οποία η ίδια η Κυβέρνηση, αναγνωρίζοντας το λάθος της, δήλωσε ότι θα την πάρει πίσω, αλλά δεν την πήρε ούτε την περασμένη Πέμπτη, που ήρθαν τρεις υπουργικές τροπολογίες, ούτε σήμερα, που φέρατε εσείς, κύριε Υπουργέ της Δημόσιας Τάξης, τη δική σας τροπολογία. Ακόμη έχουμε, ως Δημοκρατική Συμπαράταξη, καταθέσει μια άλλη τροπολογία, σύμφωνα με την οποία κάνω αναφορά, συνάδελφοι της Πλειοψηφίας, στο θέμα που έχει δημιουργηθεί με τα επιδόματα εκείνων των υπαλλήλων, οι οποίοι διεκπεραιώνουν τις εξετάσεις για τα διπλώματα οδήγησης που έχουν καθυστερήσει. Έχουμε κάνει τόσες παρεμβάσεις εδώ ως Αντιπολίτευση στη Βουλή και θέλουμε να ξεμπλοκάρουμε το θέμα επί θέματος που και η Κυβέρνηση έχει παραδεχθεί ότι δίνουμε μια λύση. Οπωσδήποτε για την πρώτη, αλλά και για τη δεύτερη, θέλουμε από την πλευρά της Κυβέρνησης να ξεκαθαρίσει τη στάση της. Ειδάλλως, κυρία Πρόεδρε - και κλείνω - είναι πραγματικά παράδοξο να παραβιάζεται κατάφωρα ο Κανονισμός, να αποδεχόμαστε όλοι για το καλό ορισμένων θεμάτων να λειτουργούμε κατ' οικονομίαν και αυτή η κατ' οικονομίαν λειτουργία να αφορά μόνο την Κυβέρνηση, όχι την ίδια τη Βουλή, σε θέματα, μάλιστα, που η Κυβέρνηση έχει συμφωνήσει, κύριοι Υπουργοί, ότι κάτι πρέπει να αλλάξει, κάτι που η ίδια κακώς έκανε. Κυρία Πρόεδρε, κλείνω με μια φράση - είναι εκτός του θέματος - που θέλω να μεταφέρετε στον Πρόεδρο της Βουλής, γιατί έχει υπάρξει μια φιλολογία αυτές τις μέρες για μια εκδήλωση για τον Ανδρέα Παπανδρέου. Συνάδελφοι, έχω κάνει τη σχετική πρόταση, γιατί συμπληρώνονται είκοσι χρόνια. Ήσασταν μπροστά νομίζω ως Κοινοβουλευτικός Εκπρόσωπος του Ποταμιού, κύριε Αμυρά, στη διοίκηση του Ιδρύματος Δημοκρατία. Έχει πάρει μια διάσταση, κυρία Πρόεδρε, που απ' ότι μαθαίνω και από την Πρόεδρο του ΠΑΣΟΚ, δεν αφορά ούτε και τον Πρόεδρο της Βουλής. Δηλαδή, έχει ξεφύγει το θέμα. Από μια έκθεση φωτογραφίας, στην οποία θα μιλήσει ο καθηγητής Παύλος Σούρλας - τόσες γίνονται - έχει ξεφύγει το θέμα και έχει πάρει διαστάσεις άλλες. Εάν είναι να κάνετε κάτι, το οποίο θα χρησιμοποιηθεί σε βάρος μας και για άλλους λόγους, κάντε και μια εκδήλωση για τον Μαμανέα στη Βουλή να τον τιμήσετε! Τον είχατε χρησιμοποιήσει, όταν μας διώκατε το 1989.
Δεν αντιλαμβάνομαι. Θα συνεχίσουμε, λοιπόν, τη διαδικασία. Θα δώσω σε όλους τους Κοινοβουλευτικούς Εκπροσώπους πέντε λεπτά, για να μιλήσετε για την υπουργική τροπολογία και μετά θα μιλήσει και ο κύριος Υπουργός. Κυρία Μανωλάκου, έχετε τον λόγο.
Στη διάρκεια της συζήτησης της κύρωσης του μνημονίου στην επιτροπή, το Κομμουνιστικό Κόμμα Ελλάδας έθεσε στον Υπουργό κ. Δρίτσα το ερώτημα, αν σκοπεύει να φέρει τροπολογίες στην κύρωση αυτού του μνημονίου. Η απάντησή του ήταν αρνητική, εκτός αν υπάρξει κάτι πολύ έκτακτο. Αυτό που καταλαβαίνω είναι ότι από τη στιγμή που «κρεμάστηκε» και ήρθε, έχει τη σύμφωνη γνώμη, παρ' όλο που δεν είναι του αντικειμένου σας. Συνεπώς θέμα απόσυρσης ή όχι δεν μπαίνει. Θα συζητηθεί. Το δεύτερο που έχω να πω είναι ότι έχουν κατατεθεί δύο βουλευτικές τροπολογίες. Ζητάμε από τον Υπουργό να μας πει αν τις δέχεται ή όχι. Βεβαίως, δεν είναι το αντικείμενο του Υπουργείου. Με το περιεχόμενό τους εμείς δεν έχουμε αντίρρηση. Συμφωνούμε και για τα οδοιπορικά των εργαζομένων του ΕΛΓΑ, που ήδη βρίσκονται σε κινητοποιήσεις και δεν μπορούν να εκτελέσουν το εκτιμητικό έργο, αλλά και για την τροπολογία κατάργησης του άρθρου 78 του ν.4386. Προτείνουμε, λοιπόν, στην εισήγησή μας, κυρία Πρόεδρε, αυτοί που θα μιλήσουμε, να τοποθετηθούμε συνολικά και για το περιεχόμενο της κύρωσης του μνημονίου και για την τροπολογία και για το πώς ψηφίζουμε. Με αυτή την έννοια, ζητώ από το Προεδρείο ανοχή σε αυτό το πεντάλεπτο. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, δεκατρείς σπουδάστριες και σπουδαστές της Σχολής Δημοσιογραφίας του ANT1. Σας καλωσορίζουμε στη Βουλή. [[Χειροκροτήματα απ' όλες τις πτέρυγες της Βουλής]] Ορίστε, κύριε Δανέλλη, έχετε τον λόγο για πέντε λεπτά.
Ευχαριστώ, κυρία Πρόεδρε. Επί της διαδικασίας, κατ' αρχάς, θέλω να πω ότι πλέον, όσον αφορά τις τροπολογίες - είτε είναι όντως κατεπείγουσες είτε όχι - από εξαίρεση έχει γίνει μία κανονικότητα να συζητούνται με αυτόν τον τρόπο. Καλώ την Κυβέρνηση να μεθοδεύσει διαφορετικά αυτό το θέμα, γιατί αδικεί τον εαυτό της, τη λειτουργία του Κοινοβουλίου και, βεβαίως, αδικεί ορισμένα θέματα, που όντως έχουν τον χαρακτήρα του κατεπείγοντος. Για τη συγκεκριμένη τροπολογία του Υπουργού κ. Τόσκα, επί της ουσίας δεν μπορεί να αρνηθεί κανείς ότι όντως υπάρχουν μεγάλα ζητήματα, τα οποία μέσω αυτών των καθυστερημένων διαδικασιών, προφανώς, δεν μπορούν να αντιμετωπιστούν. Όμως, η αναθεώρηση του Εθνικού Συστήματος Προμηθειών είναι ένα θέμα που έχει χρονίσει και ένα θέμα που αφορά συνολικότερα το δημόσιο και όχι μόνο τα ζητήματα του δικού σας Υπουργείου. Δώστε μας μία εικόνα για το πού βρίσκεται αυτή η υπόθεση, που νομίζω ότι είναι ιδιαίτερου ενδιαφέροντος για όλους και πρωτίστως για την Κυβέρνηση. Βεβαίως, ως χώρα ζούμε διά των παρατάσεων. Αυτό, όμως, δεν μας πάει μακριά. Έτσι και σε αυτά τα ζητήματα και σε οτιδήποτε διά παρατάσεων θεωρούμε ότι δίνουμε λύσεις, πρέπει να υπάρχει ένα ορατό σημείο ολοκλήρωσης των παρατάσεων αυτών και μία διαδικασία οργάνωσης της κανονικότητας που θα μας πάει και παραπέρα. Σχετικά με την τροπολογία, που έχει καταθέσει ο συνάδελφος κ. Λοβέρδος, εμείς θεωρούμε ότι είναι αναγκαίο να υιοθετηθεί από την Κυβέρνηση, διότι δεν έχει κλείσει το θέμα, το οποίο δημιουργήθηκε αφρόνως και με έναν απόλυτο παραλογισμό. Από την πρώτη στιγμή το δικό μας κόμμα κατέθεσε ερώτηση, ασκώντας κοινοβουλευτικό έλεγχο, αμέσως μετά την ψήφιση, δηλαδή, από πλευράς Πλειοψηφίας αυτής της ρύθμισης, η οποία δεν ξέρω από ποιον «λαμπρό εγκέφαλο» συνελήφθη, τη στιγμή που υπάρχουν τόσα κτήρια και τόσες άλλες περιοχές, που είναι κατάλληλες χωροταξικά για να λειτουργήσουν και για τους λόγους, για τους οποίους θέλουμε στην ιδιοκτησία του δημοσίου και λιμνάζουν. Νομίζω, λοιπόν, κυρία Πρόεδρε, ότι επιβάλλεται να ανοίξει ένας κατάλογος ομιλητών. Δεν νομίζω ότι είναι πολλοί συνάδελφοι που ενδιαφέρονται να μιλήσουν. Ας ακολουθήσουμε τη διαδικασία που είχαμε ακολουθήσει την περασμένη βδομάδα. Ευχαριστώ.
Κύριε Παπαχριστόπουλε, είστε Κοινοβουλευτικός Εκπρόσωπος των Ανεξαρτήτων Ελλήνων. Θέλετε να πείτε κάτι;
Όχι, κυρία Πρόεδρε.
Εσείς, κύριε Καρρά;
Ναι, κυρία Πρόεδρε.
Ο κ. Καρράς έχει τον λόγο.
Ευχαριστώ, κυρία Πρόεδρε. Δεν θα επαναλάβω τα τετριμμένα, που αναγκάζομαι κάθε φορά να επαναλαμβάνω. Θα πω, όμως, το εξής: ότι ο τρόπος νομοθέτησης από την Κυβέρνηση με τροπολογίες όχι μόνο είναι κουραστικός, όχι μόνο δεν είναι σύννομος, αλλά ευτελίζει και το επίπεδο της Βουλής, διότι έρχονται τροπολογίες, τις οποίες πολλές φορές δεν είμαστε σε θέση να αξιολογήσουμε και με τον τρόπο που εισάγονται - βροχηδόν θα έλεγα - σε μεγάλα νομοσχέδια, δεν «παίρνουμε και μυρωδιά» για το τι ακριβώς επιχειρούν να ρυθμίσουν. Στην τροπολογία του κ. Τόσκα, λοιπόν, την οποία βλέπω εδώ μπροστά μου, δεν μπορώ να πω όχι. Όμως, θα πω κάτι που είχα πει όταν ήρθε η πρώτη τροπολογία, που έδινε την παράταση μέχρι τον Απρίλιο του 2016. Είχαμε αναγνωρίσει τότε την αναγκαιότητα της λύσης, έστω αυτής της προσωρινής που δόθηκε με την παράταση για τα ζητήματα της Αστυνομίας, είχαμε αναγνωρίσει την αναγκαιότητα της σίτισης των αλλοδαπών, των υπηκόων τρίτων χωρών που βρέθηκαν στην Ελλάδα, ανεξάρτητα από το εάν είναι πρόσφυγες ή μετανάστες. Εάν, όμως, ανατρέξετε στα Πρακτικά, κυρία Πρόεδρε, θα δείτε ότι είχα πει ότι ο τρόπος νομοθέτησης για τόσο σημαντικά ζητήματα δεν πρέπει να καλύπτεται με πρόχειρες, μεταβατικές και μεσοβέζικες, εάν μου επιτρέπετε, λύσεις, αλλά θα έπρεπε να έχει δοθεί απαρχής μια μεγαλύτερη παράταση, γιατί είχαμε αντιληφθεί ότι η Κυβέρνηση δεν είχε πρόθεση να φέρει νομοθεσία περί δημοσίων προμηθειών. Αυτή η πεποίθησή μου εξακολουθεί να παραμένει εδραία στο σημείο αυτό, διότι και πάλι ζητείται παράταση, όπως έχει ζητηθεί και από άλλους Υπουργούς και στο τέλος δεν βλέπουμε νόμο περί προμηθειών. Στο σημείο αυτό θέλω να σχολιάσω το εξής: Οι προμήθειες είναι ένα κομμάτι, στο οποίο η Κυβέρνηση μπορεί να κάνει πραγματική οικονομία, ενώ με τον τρόπο των απευθείας αναθέσεων, έστω και με τις 20.000 ευρώ - είναι γνωστή η εξαίρεση - και με τις πρόχειρες λύσεις που δίνονται, δεν θα πάμε στις λεγόμενες «οικονομίες κλίμακος». Αντίθετα, θα πάμε σε διασπάθιση, ενδεχόμενα, δημοσίου χρήματος. Και όταν μιλώ για «οικονομίες κλίμακος», εννοώ ότι οποιοδήποτε μικρομάγαζο, οποιαδήποτε μικρή επιχείρηση θέλει να διασωθεί, προβαίνει σε αυτούς τους περιορισμούς των δαπανών. Σε ό,τι αφορά τώρα τις δύο βουλευτικές τροπολογίες των συναδέλφων μου: Πράγματι, το ζήτημα παραχώρησης του γηπέδου του beach volley της Καλλιθέας για δικαστικές χρήσεις ήταν και παραμένει ένα σκάνδαλο. Γιατί το λέω αυτό, κυρία Πρόεδρε; Γιατί η Κυβέρνηση δεν είχε το ανάστημα να έρθει μέσα στη Βουλή να θέσει αυτό το θέμα και το έφερε μέσω τροπολογίας Βουλευτών, σεβαστών και αγαπητών πολλών εξ αυτών, αλλά Βουλευτών επαρχίας, που δεν μπορούσαν ή δεν ήταν σε θέση να γνωρίζουν τα ζητήματα που δημιουργούνται στους κατοίκους των παράλιων περιοχών. Θα πω και κάτι άλλο, γιατί δεν ξέρω εάν είναι καν αντικείμενο τροπολογίας, το ζήτημα των δικαστηρίων. Τα δικαστήρια είναι δημόσια υπηρεσία και απόλυτη αρμοδιότητα του Υπουργού Δικαιοσύνης, διότι είναι παροχή υπηρεσίας δικαιοσύνης από το κράτος. Δεν είναι ζήτημα που θα μπορούσε να γίνει με αποδοχή βουλευτικής τροπολογίας. Είστε έγκριτος νομικός, κυρία Πρόεδρε, και γνωρίζετε ότι θα έπρεπε το Υπουργείο Δικαιοσύνης να έχει έρθει εδώ και να τοποθετηθεί, εάν είχε τη βούληση να το ρυθμίσει. Και το λέω αυτό γιατί δεν είναι μια απλή τροπολογία συναδέλφων, που όπως είπα τους τιμώ και τους εκτιμώ, γιατί τους γνωρίζω όλους λίγο πολύ. Τι γίνεται, όμως; Συνήθως έρχεται βουλευτική τροπολογία να αντιμετωπίσει άμεσα προβλήματα πολιτών. Όχι όμως για ρύθμιση θεμάτων δημοσίων υπηρεσιών και δικαιοσύνης. Από ποια επιφοίτηση Αγίου Πνεύματος ήρθαν οι συνάδελφοι και ζήτησαν τροπολογία για να γίνονται οι δίκες στο γήπεδο beach volley της Καλλιθέας και του Φαλήρου; Θα το πω, λοιπόν, κυρία Πρόεδρε! Ήταν μεθοδευμένος τρόπος, για να μην αναλάβει ευθύνη η Κυβέρνηση. Ήθελε να ξεπεράσει αυτόν τον σκόπελο. Θα πω και κάτι άλλο, γιατί θέλω να τελειώσω. Ήταν και παραμένει ένα περιβαλλοντικό έγκλημα, διότι κανείς δεν μελέτησε, όταν ζήτησε να έρθει αυτή η τροπολογία ούτε τι προβλέπει το Ρυθμιστικό Σχέδιο των Αθηνών και της ευρύτερης Αττικής ούτε τις μελέτες που υπάρχουν για την περιοχή και για την ήπια ανάπτυξή της. Επίσης κανείς δεν σκέφτηκε την επιβάρυνση που θα έφερνε στους κατοίκους, τη στέρηση χρήσιμων και πολύτιμων χώρων για τις αθλοπαιδιές και όλα αυτά τα οποία θελήσαμε να λύσουμε, να λύσουμε τάχα ένα ζήτημα δικαιοσύνης. Δεν αποδίδεται η δικαιοσύνη κατ' αυτόν τον τρόπο. Η διοίκηση της δικαιοσύνης, όμως, κυρία Πρόεδρε, είναι ένα μείζον ζήτημα το οποίο ξέφυγε από την Κυβέρνηση. Θέλησε μικρόψυχα να το αντιμετωπίσει και να το επιλύσει, χωρίς όμως να αναλάβει το κόστος. Υποστηρίζω, λοιπόν, την τροπολογία του συναδέλφου και πρέπει να γίνει δεκτή. Έπρεπε ήδη να έχει γίνει δεκτή και να έχει ακυρωθεί, χωρίς να μας ενδιαφέρει, εάν θα μεταφερθούν αλλού τα δικαστήρια ή εάν θα υπάρχει κατάλληλος χώρος. Είμαι μάχιμος δικηγόρος και δεν πρέπει να το λέω αυτό. Όμως στην αναγκαιότητα η οποία προκύπτει για την ανάκληση της παραχώρησης, θα το πω, έστω και χωρίς να παρουσιάζουμε άλλες λύσεις. Πρέπει να σας πω το εξής Είμαι λίαν επιφυλακτικός και έχω πάρα πολλές αμφιβολίες αυτή τη στιγμή για το αν και η τάχα προτεινόμενη λύση του στρατοπέδου είναι κατάλληλη, διότι εκεί που λέμε είναι το στρατοδικείο. Θα παραχωρηθεί το στρατοδικείο; Θα κλείσουμε μία δομή στρατιωτικής δικαιοσύνης, για να καλύψουμε, υποτίθεται, τις μεγάλες δίκες; Ας δείξει γενναιότητα η Κυβέρνηση. Ας συνεννοηθούν με τον αρμόδιο Υπουργό Δικαιοσύνης και ας ανακαλέσουν τη ρύθμιση. Ευχαριστώ, κυρία Πρόεδρε.
Τον λόγο έχει ο κύριος Υπουργός, για πέντε λεπτά.
Μιλάμε για την κύρωση; Ακόμα δεν έχουμε μιλήσει για την κύρωση.
Για όλα μιλάμε.
Τότε θα ήθελα να μιλήσω για την κύρωση μετά.
Αν θέλετε, θα ζητήσετε τον λόγο μετά.
Δεν θα μιλήσω για την κύρωση. Θα τοποθετηθώ για τα όσα συζητήθηκαν εδώ.
Όχι. Για τις τροπολογίες θα μιλήσετε.
Κυρία Πρόεδρε, είναι σύννομη η διαδικασία βάσει του Κανονισμού της Βουλής; Είμαστε εβδομήντα Βουλευτές;
Κυρία Πρόεδρε, έχω ζητήσει τον λόγο. Μετά μπορεί επίσης να πάρει τον λόγο όποιος θέλει.
Βάσει του Κανονισμού, μπορούμε να λειτουργήσουμε σήμερα ως Ολομέλεια; Εξήντα νοματαίοι είμαστε. Είναι Βουλή αυτή;
Τυχαίνει να έχω ζητήσει εγώ τον λόγο, κύριε Βουλευτά. Μου επιτρέπετε, κυρία Πρόεδρε;
Έχετε τον λόγο, κύριε Υπουργέ.
Κυρίες και κύριοι Βουλευτές, ας ξεκαθαρίσουμε μερικά πράγματα, πέραν των προσπαθειών να δημιουργηθούν σκόπιμα εντυπώσεις σε αυτήν την Αίθουσα. Πράγματι η ειδική διαδικασία του άρθρου 108 και επόμενων, η σύντομη και συνοπτική διαδικασία που προβλέπεται για την κύρωση μνημονίων, συμβάσεων και όλα αυτά, δεν προβλέπει γενίκευση της συζήτησης, δεν προβλέπει τροπολογίες, δεν προβλέπει τίποτα άλλο. Το ξέρουμε αυτό.
Σωστό.
Πράγματι η Κυβέρνηση και το Προεδρείο και όλες οι πτέρυγες της Βουλής οφείλουμε να καταβάλουμε τη μέγιστη δυνατή προσπάθεια αυτό να το περιφρουρήσουμε. Το έχουμε συνομολογήσει αυτό και παλιότερα και πρόσφατα και θα το συνομολογήσουμε και σήμερα στη συζήτηση που κάνουμε, γιατί πράγματι έτσι είναι. Δεν πρέπει να εγκαινιάσουμε, ερήμην του Κανονισμού άλλου είδους διαδικασίες. Αυτό το συνομολογούμε όλοι. Προχθές πράγματι - έχει δίκιο η κ. Μανωλάκου - ρωτήθηκα στη διαδικασία της επιτροπής, εάν πρόκειται να έρθει άλλη τροπολογία και είπα: «Όχι, εγώ από τη μεριά μου δεν θα φέρω. Δεν έχω γνώση ότι υπάρχει κάποια άλλη τροπολογία κατατεθειμένη μέχρι τώρα. Πιστεύω ότι δεν θα συμβεί, εκτός και αν είναι πάρα πολύ αναγκαίο». Έρχεται, λοιπόν, ένας Υπουργός και θέτει στην κρίση του Σώματος και στην κρίση του Προεδρείου - ο κ. Τόσκας επί του προκειμένου - μια επείγουσα περίπτωση. Επείγεται το Υπουργείο να νομοθετήσει επειγόντως, εκτάκτως για τους λόγους που σας παρουσίασε. Προφανώς το θέμα τίθεται στην κρίση του Σώματος. Το Προεδρείο αναλαμβάνει τη διαδικασία. Προφανώς, επίσης, σε αυτή την περίπτωση αυτονόητα η συζήτηση γενικεύεται, κατ' εξαίρεση και εκτάκτως και με τον μέγιστο δυνατό περιορισμό. Αυτά θα τα κάνουμε και σήμερα.
Πολύ σωστό.
Στην κρίση σας είναι η πρόταση του κ. Τόσκα. Φυσικά, πού αλλού να πάει ένας Υπουργός αν όχι στο Κοινοβούλιο; Για να δούμε τώρα. Αυτό που αποτελεί μια αναγκαιότητα - και μπορεί να την κρίνει κάθε πτέρυγα της Βουλής, αν δικαιολογείται, αν δεν δικαιολογείται - προφανώς δεν είναι απόπειρα υφαρπαγής της ψήφου της Βουλής. Έχουμε κριτήρια. Δεν πρόκειται για «τροπολογίες της νύχτας», «ιστορικές» τροπολογίες παλαιότερων εποχών. Δεν πρόκειται γι' αυτό. Για μια παράταση πρόκειται. Δεν αλλάζει επί της ουσίας τίποτα φοβερό. Δεν δημιουργεί κρυφή νομοθεσία αλλάζοντας δεδομένα. Είναι όλα ολοφάνερα. Έχουμε γνώση όσοι έχουμε και κάποια ηλικία, τι συνέβη πολλές φορές στο ελληνικό Κοινοβούλιο υπό άλλα καθεστώτα - κυριολεκτικώς καθεστώτα - με τις τροπολογίες που ψηφίζονταν νύχτα και άλλαζαν ουσιαστικά ζητήματα και μοίραζαν και την τράπουλα πολλές φορές. Μην επεκταθούμε σ' αυτό. Αυτό που περιγράφω, κυρίες και κύριοι Βουλευτές, μπορεί να ανοίγει και τον δρόμο για βουλευτικές τροπολογίες; Από εκεί και πέρα η γενίκευση γίνεται πλήρης; Είναι δυνατόν;
Μην το πάτε έτσι.
Κυρία Πρόεδρε, θα ήθελα τον λόγο.
Είναι δυνατόν; Εδώ είναι η επείγουσα ανάγκη της Κυβέρνησης.
Μην το πάτε έτσι!
Παρακαλώ, μη με διακόπτετε. Είναι η επείγουσα ανάγκη της Κυβέρνησης, ενός Υπουργού, να απευθυνθεί στο Σώμα και να ζητήσει με την έγκρισή του, την επείγουσα νομοθέτηση. Οι βουλευτικές τροπολογίες τι το επείγον έχουν; [[Θόρυβος στην Αίθουσα]] Σας παρακαλώ, να ολοκληρώσω. Πώς ταυτίζονται; Για να δημιουργήσουν ψηφοθηρικές εντυπώσεις ανάλογης βαρύτητας, ανάλογης κατεύθυνσης, με τις αλήστου μνήμης υγειονομικές βόμβες για τις οροθετικές - μην τα ξεχνάμε αυτά - για μια υπόθεση που πριν πέντε ημέρες συζητήθηκε εδώ από τον κ. Παρασκευόπουλο, τον Υπουργό Δικαιοσύνης και απαντήθηκε και φυσικά εκκρεμεί η οριστική νομοθετική ρύθμιση. Πού είναι, λοιπόν, ο ευτελισμός του Κοινοβουλίου από την μεριά της Κυβέρνησης, αν δεν είναι ευτελισμός από κάποιες πρωτοβουλίες άλλων πλευρών, για να δημιουργούμε εντυπώσεις μέσω της τηλεόρασης ότι δήθεν είναι περιβαλλοντική βόμβα, προσβολή στους κατοίκους του Λεκανοπεδίου και όλα αυτά; Η σκοπιμότητα, λοιπόν, είναι σαφής. Πέραν τούτου, είναι προφανέστατο - και κουμπώνει με όσα είπα - ότι όλοι γνωρίζετε - και όσοι κατέθεσαν τις βουλευτικές τροπολογίες και όλοι σας - ότι δεν υπάρχει δυνατότητα σε μένα ή στον κ. Τόσκα να τις κάνουμε αποδεκτές λόγω αναρμοδιότητας. Είναι δυνατόν να νομοθετεί ο Υπουργός Ναυτιλίας για θέματα δικαιοσύνης ή για θέματα άλλου Υπουργείου; Πώς είναι δυνατόν να ζητάτε να τις κάνω αποδεκτές, ώστε να μπουν σε ψήφιση; Τα ξέρετε αυτά. Δεν είναι ότι δεν τα ξέρετε. Τα ξέρετε καλύτερα και από μένα και από όλους. Ας το τελειώσουμε. Ας γενικευθεί η συζήτηση για την υπουργική τροπολογία και ας τοποθετηθεί το Σώμα ανάλογα. Τις βουλευτικές τροπολογίες δεν είναι δυνατόν να τις κάνω δεκτές ούτε επί της ουσίας - παρ' όλο που δεν μπαίνω στην ουσία - ούτε από τον Κανονισμό.
Κυρία Πρόεδρε, θα ήθελα τον λόγο.
Κυρία Πρόεδρε, τον λόγο παρακαλώ.
Κυρία Πρόεδρε, και εγώ θα ήθελα τον λόγο.
Εφόσον ο κύριος Υπουργός δεν κάνει δεκτές τις βουλευτικές τροπολογίες και για να μην κάνουμε αέναη συζήτηση, θα δώσω τον λόγο στους αγορητές για πέντε λεπτά για να τοποθετηθούν επί όποιων θεμάτων θέλουν.
Πρώτα θα τοποθετηθούμε επί της κύρωσης, κυρία Πρόεδρε.
Όσοι διαφωνούν, θα τοποθετηθούν και επί της κύρωσης της συμφωνίας. Όλοι οι άλλοι ας μιλήσουν επί όλων των ζητημάτων που αναδείχτηκαν σ' αυτή την Αίθουσα είτε θεωρούν κάποια ίσως προσωπικά είτε πολιτικά είτε οτιδήποτε, για να μην κάνουμε τις συνεδριάσεις μαμούθ χωρίς κανέναν λόγο. Ξεκινάμε, σας παρακαλώ…
Κυρία Πρόεδρε…
Αφήστε, κύριε Λοβέρδο. Θα μιλήσετε…
Κυρία Πρόεδρε, υπάρχει θέμα προσωπικό από την αγόρευση του Υπουργού. Θα το καταλάβετε μόλις το αναπτύξω.
Ποιο είναι το προσωπικό;
Σας ζητώ τον λόγο να το εξηγήσω.
Ορίστε, κύριε Λοβέρδο, έχετε τον λόγο.
Κύριε Υπουργέ, φαντάζομαι ξέρετε το ανέκδοτο που λεγόταν στις δεκαετίες του '70, '80 «και εσείς που καταπιέζετε τους μαύρους». Εμείς θέσαμε άλλα θέματα, εσείς κάνατε αναφορά σε εμένα σε σχέση με τις οροθετικές ιερόδουλες. Είστε συκοφάντης και θα σας πω γιατί. Διότι γνωρίζετε εξαιρετικά καλά ότι το 2013 στη Βουλή των Ελλήνων έγινε συζήτηση στην Επιτροπή Θεσμών και Διαφάνειας, παρόντων του κ. Βούτση, της κ. Κωνσταντοπούλου τότε και άλλων Βουλευτών σας και η σχετική αναφορά έγινε στην Ολομέλεια της Βουλής πάνω από δέκα φορές. Στην Επιτροπή Θεσμών και Διαφάνειας, λοιπόν - και ακούστηκε και στην Ολομέλεια πλειστάκις - η Αρχή Προστασίας Προσωπικών Δεδομένων που έκρινε την υπόθεση σε σχέση με το αν πράγματι παραβιάστηκαν προσωπικά δεδομένα από την εκτελεστική εξουσία, έκανε δια του κ. Χριστόφορου, τότε Προέδρου της, ρητή αναφορά στην απόφασή της, σύμφωνα με την οποία δεν υπήρξε κανενός Υπουργού παραγγελία δημοσίευσης φωτογραφιών, αλλά της Εισαγγελίας Αθηνών, καθώς, βάσει νομοθεσίας του 1997 παρακαλώ - τότε ήμουν καθηγητής στο πανεπιστήμιο και δικηγόρος κύριε Υπουργέ - ο εισαγγελέας πρωτοδικών ή εφετών, μόνος αυτός, είχε την αρμοδιότητα. Αυτή η αρμοδιότητα ασκήθηκε από την εισαγγελική αρχή - προφανώς όχι από εμένα - και η δική μου παρέμβαση - όπως πρόσφατος διάλογος μού επέτρεψε να θυμηθώ - ήταν ότι αφού φθάνουμε σε αυτά τα σημεία, τότε θα πρέπει και οι της παράνομης πορνείας μετερχόμενοι πελάτες να έχουν κι αυτοί ίδια αντιμετώπιση από τον ποινικό νομοθέτη. Αυτή ήταν η δική μου παρέμβαση. Συνεπώς τι δουλειά έχει τώρα εδώ αυτό το θέμα; Και, δεύτερον, πώς αγνοείτε κάτι που στη Βουλή επανειλημμένα έχει ακουστεί, παρότι υπήρξατε τότε Βουλευτής της Αντιπολίτευσης και έκτοτε, από το 2015 και μετά, Υπουργός; Σας παρακαλώ πάρα πολύ να μην επαναλαμβάνετε παρόμοια ατοπήματα. Επίσης, το θέμα που σας θίξαμε αφορά την εφαρμογή του Κανονισμού. Εφόσον για τις ανάγκες της Κυβέρνησης για δεύτερη φορά έρχεται αίτημα παρατάσεως, - συνάδελφοι, δεν είναι η πρώτη φορά που το Υπουργείο ζητά παράταση - και το Κοινοβούλιο δυσαρεστημένο μεν, αλλά, εν πάση περιπτώσει, κατανοεί τις ανάγκες που έχει η ελληνική διοίκηση και βλέπει με τον άλφα ή βήτα τρόπο τις υπουργικές τροπολογίες, πώς κάνετε αυτή την δολιχοδρομία, θεωρώντας εμάς προβληματικούς που καταθέτουμε τροπολογίες; Με την ίδια λογική υπάρχει η επίκληση από Βουλευτές - Κοινοβουλευτική Ομάδα εν προκειμένω και Βουλευτή - κατάστασης σοβαρής και επείγουσας. Η μία μάλιστα εκ των δύο έχει αναγνωριστεί ως κατάσταση σοβαρή και επείγουσα…
Για το προσωπικό θα μιλήσετε. Ολοκληρώστε, κύριε Λοβέρδο.
Άρα, κύριε Υπουργέ, σας ζητάω να μην είστε προσβλητικός, να μην είστε συκοφάντης και να μην αλλάζετε θέμα.
Κυρία Πρόεδρε, ζητώ τον λόγο.
Όχι, κύριε Υπουργέ. Δεν γίνεται να κάνουμε αυτή τη δουλειά συνέχεια.
Με είπε συκοφάντη, κυρία Πρόεδρε.
Όταν θα πάρετε τον λόγο, θα απαντήσετε εφ' όλης της ύλης. Ξεκινάμε με τους αγορητές. Τον λόγο έχει ο κ. Μηταράκης, για πέντε λεπτά.
Κυρία Πρόεδρε, κυρίες και κύριοι συνάδελφοι, η Νέα Δημοκρατία επιφυλάχθηκε στην επιτροπή για την ψήφιση αυτού του μνημονίου, γιατί θεωρούσαμε δεδομένο, κατά τη νέα πρακτική που έχει η Κυβέρνηση ΣΥΡΙΖΑ - ΑΝΕΛ, να φέρνει εκπρόθεσμες και άσχετες με το νομοσχέδιο τροπολογίες κάθε φορά που έχουμε κύρωση. Αυτό υποβιβάζει τη Βουλή. Κατ' αρχάς, υποτιμά τις Διαρκείς Επιτροπές της Βουλής οι οποίες δεν έχουν τη δυνατότητα να συζητήσουν αυτά τα σημαντικά θέματα που έχουμε σήμερα. Κύριε Υπουργέ, είπατε κάτι το οποίο, παρότι είμαι νέος Βουλευτής - τέσσερα χρόνια μόνο - μπορώ να πω ότι προσβάλλει το Κοινοβούλιο: Οι υπουργικές τροπολογίες είναι σοβαρές και οι βουλευτικές τροπολογίες δεν είναι σοβαρές! Οι υπουργικές τροπολογίες μπορεί να είναι επείγουσες, οι βουλευτικές δεν είναι και είναι ψηφοθηρικές! Κατ' αρχάς, επειδή τις περισσότερες βουλευτικές τροπολογίες αυτήν την περίοδο τις έχουν καταθέσει, προς τιμήν τους, Βουλευτές του ΣΥΡΙΖΑ, υπονοείτε ότι οι δικοί σας Βουλευτές είναι ψηφοθήρες! Γι' αυτό, λοιπόν, αναγκάζομαι να αντιδράσω. Και βάσει του άρθρου 67 του Κανονισμού, κυρία Πρόεδρε, καταθέτω γραπτώς τα εξής: Πρώτον, αίτημα απόσυρσης των τροπολογιών, σύμφωνα με το άρθρο 87. Και έχετε δικαίωμα, κυρία Πρόεδρε, να το θέσετε στο Σώμα και να αποφασίσει με έγερση ότι δεν είναι εκπρόθεσμες. Δεύτερον, ζητάω να αποσυρθούν ως άσχετες με το θέμα του νομοσχεδίου, σύμφωνα με το άρθρο 88, κάτι το οποίο δεν μπορείτε να το θέσετε σε ψηφοφορία, σύμφωνα με τον Κανονισμό. Και τρίτον - για να σας προλάβω - ζητώ να μην ψηφιστεί σήμερα στο σύνολο το νομοσχέδιο, σύμφωνα με το άρθρο 104, παράγραφος 4. Τις καταθέτω για τα Πρακτικά και σύμφωνα με το άρθρο 67 του Κανονισμού. [[Στο σημείο αυτό ο Βουλευτής κ. Παναγιώτης Μηταράκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πηγαίνω τώρα στο θέμα του υπό κύρωση μνημονίου. Η Νέα Δημοκρατία ανέκαθεν στήριζε την ανάπτυξη των σχέσεων της Ελλάδος με την Κίνα. Ήταν, άλλωστε, η κυβέρνηση της Νέας Δημοκρατίας που υπέγραψε τον Ιανουάριο του 2006 τη συνολική στρατηγική εταιρική σχέση μεταξύ των δύο χωρών. Ήταν ο Κώστας Καραμανλής που οραματίστηκε και υλοποίησε τη μεγάλη επένδυση της «COSCO» στο λιμάνι του Πειραιά, επένδυση παρά τις έντονες, τότε, αντιδράσεις σύσσωμης της Αριστεράς. Ήταν ο Αντώνης Σαμαράς που εξέλιξε τη σχέση αυτή σε μια πιο ολοκληρωμένη συνεργασία με βάση τη θάλασσα. Εμβαθύναμε τη συνεργασία και της προσδώσαμε ένα σαφές οικονομικό και επιχειρηματικό περιεχόμενο. Προσπαθήσαμε να αξιοποιήσουμε το παράδειγμα της «COSCO» στον Πειραιά, παρά τις αντιδράσεις του ΣΥΡΙΖΑ, που διαβεβαίωνε ότι θα έδινε μάχη για να ακυρώσει την ιδιωτικοποίηση. Και το πετύχαμε, καθώς αποδείχθηκε ότι η Κίνα, όντας μια ισχυρή, δυναμική και σταθερά ανερχόμενη δύναμη, εμπιστεύτηκε την Ελλάδα και τους Έλληνες. Πραγματοποίησε σημαντικά επενδυτικά σχέδια και μπορεί να αποτελεί στα ερχόμενα χρόνια βασική πηγή επενδύσεων προς την Ελλάδα. Τελικά, παρά τη ρητορική σας, κυρίες και κύριοι της κυβερνητικής πλειοψηφίας, ολοκληρώσατε την επένδυση της «COSCO», όπως, ειρήσθω εν παρόδω, ολοκληρώσατε τα περιφερειακά αεροδρόμια, που συζητούσαμε χθες σε επίκαιρη επερώτηση εδώ, στην Ολομέλεια, όπως, για να είμαι και επίκαιρος, πανηγυρίζετε σήμερα για τον αγωγό TAP, στον οποίο αντιδράσατε έντονα ως Αντιπολίτευση, έργο που στους πρώτους μήνες της διακυβέρνησής σας προσπαθήσατε να υποσκάψετε, επενδύοντας σε δήθεν άλλους αγωγούς. Όμως, σήμερα πανηγυρίζετε γι' αυτό το έργο που έχει την υπογραφή του Αντώνη Σαμαρά. Κυρίες και κύριοι συνάδελφοι, η κυβέρνηση της Νέας Δημοκρατίας άνοιξε τον νέο δρόμο του μεταξιού στη θάλασσα, καθιστώντας την Ελλάδα βασική πύλη εισόδου της Ανατολής προς τη Δύση, δίνοντας αξία στη γεωστρατηγική θέση της χώρας μας, στηρίζοντας την ελληνική εμπορική ναυτιλία. Σημαντικό μέρος αυτής της προσπάθειας αποτελεί το υπό κύρωση μνημόνιο, το οποίο συζητούμε σήμερα, το οποίο υπέγραψε στις 19 Ιουνίου του 2014 ο τότε Υπουργός Ναυτιλίας κ. Μιλτιάδης Βαρβιτσιώτης, μνημόνιο με το οποίο επιδιώκεται η περαιτέρω προώθηση και εμβάθυνση της κινεζοελληνικής στρατηγικής σχέσης συνεργασίας στον ναυτιλιακό και θαλάσσιο εν γένει τομέα. Η σημερινή συμφωνία αποτελεί συνέχεια πολλαπλών συμφωνιών, πολλαπλών επισκέψεων, ελληνικών αποστολών στην Κίνα και κινεζικών αποστολών στην Ελλάδα. Η τελευταία, τον Ιούνιο του 2014, οδήγησε εδώ, στην Αθήνα, στην υπογραφή εμπορικών συμφωνιών μεταξύ Ελλάδος και Κίνας, συνολικού ύψους 6,5 δισεκατομμυρίων ευρώ. Εν κατακλείδι, το μνημόνιο κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας σχετικά με τη συνεργασία στον τομέα των θαλασσίων υποθέσεων είναι μια συμφωνία επωφελής για τη χώρα μας. Εκτός από αυτό, όμως, θέλουμε να κρατήσουμε ζωντανή αυτήν την στρατηγική επιλογή. Όταν άλλοι, εντός και εκτός Ελλάδος, έβλεπαν μόνο τον κίνδυνο που δημιούργησε η βαθιά κρίση ή έμεναν προσκολλημένοι στις ιδεοληψίες τους, η Κίνα, με τη σοφία της μακράς ιστορίας της, είχε τη διορατικότητα να δει την ευκαιρία και να επενδύσει στην Ελλάδα. Επί της αρχής, κυρία Πρόεδρε, η Νέα Δημοκρατία θα υπερψηφίσει το μνημόνιο. Ευχαριστώ.
Κύριε Σαντορινιέ, έχετε τον λόγο για πέντε λεπτά.
Ευχαριστώ, κυρία Πρόεδρε. Κύριοι Υπουργοί, κυρίες και κύριοι συνάδελφοι…
Κυρία Πρόεδρε, όλοι μιλάμε;
Θα πάρουμε όλοι τον λόγο…
Επί της αρχής μιλάμε ή επί των τροπολογιών;
Επί του συνόλου.
Μα, δεν υπάρχει! Είναι κύρωση, υπάρχουν άρθρα. Μιλήσαμε για το άρθρο 1. Εγώ τοποθετήθηκα επί της αρχής.
Σας εξήγησα ότι έχετε πέντε λεπτά να πείτε ό,τι θέλετε και εσείς επιλέξατε αυτό. Πρόβλημά σας.
Με συγχωρείτε, κυρία Πρόεδρε.
Δεν μπορούμε. Συνέχεια αυτήν τη δουλειά θα κάνουμε;
Τι εννοείτε, κυρία Πρόεδρε, με το «συνέχεια αυτή η δουλειά»; Η Κυβέρνηση φέρνει τροπολογίες για κύρωση. Βάσει του άρθρου 108, έχω πέντε λεπτά να μιλήσω επί της κύρωσης.
Τις εξήγησε τις τροπολογίες.
Μίλησα, λοιπόν, επί της κύρωσης. Έχω, λοιπόν, τον λόγο να μιλήσω για τις τροπολογίες.
Μιλήσατε δύο φορές, μια ότι δεν τη δεχόσαστε πριν και το δεύτερο, ότι κάνατε και τις γραπτές αιτήσεις, τις οποίες θα θέσω σε ψηφοφορία όταν έρθει η ώρα.
Μίλησα βάσει του άρθρου 108.
Τώρα μιλάει ο κ. Σαντορινιός επί όλων.
Θα μπορέσουμε να μιλήσουμε για τις τροπολογίες ή να φύγουμε; Για τις τροπολογίες θα τοποθετηθούμε εμείς; Τοποθετήθηκα με βάση το άρθρο 108.
Για τις τροπολογίες, κύριε Μηταράκη, ο Υπουργός είπε ότι τις μεν βουλευτικές δεν τις δέχεται, τη δε υπουργική τη δέχεται ως έκτακτη.
Ποιο άρθρο ακολουθείτε, κυρία Πρόεδρε; Βάσει του 108, έχω πέντε λεπτά μόνο και μόνο να μιλήσω για την κύρωση. Μίλησα πέντε λεπτά για την κύρωση. Αν θέλετε να μιλήσουμε για τις τροπολογίες, πρέπει να ανοίξετε δεύτερο γύρο για τις τροπολογίες. Το έχουμε κάνει δέκα φορές.
Δεν το έχουμε κάνει, κύριε Μηταράκη…
Γιατί; Δεν κατάλαβα!
Για λόγους οικονομίας.
Τότε να μιλάμε από ένα δευτερόλεπτο ο καθένας.
Για λόγους οικονομίας.
Να καταργήσετε τον Κανονισμό τότε. Ο κύριος Υπουργός θέλει να καταργήσει τις βουλευτικές τροπολογίες, εσείς θέλετε να καταργήσετε τον Κανονισμό.
Σας παρακαλώ, κύριε Μηταράκη!
Δεν έχουμε λόγο να είμαστε σε αυτή την Αίθουσα; Να ψηφίζουμε αναγκαστικούς νόμους τότε! Σας παρακαλώ, κυρία Πρόεδρε!
Ερμηνεύετε ό,τι θέλετε, εν πάση περιπτώσει.
Ερμηνεύω; Δεν θα μου δώσετε τον λόγο να τοποθετηθώ επί των τροπολογιών;
Κυρία Πρόεδρε, ας χαμηλώσουν λίγο οι τόνοι, παρακαλώ. Δώστε μου λίγο τον λόγο, σας παρακαλώ.
Έχω δώσει τον λόγο σε κάποιον ομιλητή και διακόπτετε.
Κυρία Πρόεδρε, επί της κυρώσεως θα πρέπει να μιλήσει ο εκπρόσωπος της Αντιπολίτευσης, ο κ. Μηταράκης, που είχε κάποιες αντιρρήσεις, αλλά τελικά υπερψήφισε - μάλλον ήθελαν να μιλήσουν σήμερα - πρέπει να ψηφίσει ο κ. Κούζηλος - που είπαμε «ΟΧΙ» - και να ψηφίσει και το ΚΚΕ. Θα μιλήσουμε επί της κυρώσεως και μετά θα τοποθετηθούμε επί της τροπολογίας. Δηλαδή, τι πράγμα είναι αυτό; Πώς τα ανακατεύετε έτσι;
Έτσι το κάνουμε όλες τις φορές. Διαβάστε τα Πρακτικά.
Κύριε Μηταράκη, εξήγησα ότι τα έθεσα όλα μαζί. Αντί να ανοίγουμε τρεις κύκλους συζήτησης, είπα, στο βαθμό που θέλετε εσείς…
Τότε να μην έχουμε τριακόσιους Βουλευτές. Να έχουμε έναν Βουλευτή.
Εσείς δεν θέλετε την τροπολογία. Δεν κατάλαβα. Ωραία. Θέλετε έτσι;
Συγγνώμη που έχουμε οκτώ κόμματα. Αυτό δεν το έχουμε ξανακούσει. Αυτό που λέει η Πρόεδρος δεν έχει ξαναγίνει.
Κύριε Μηταράκη, μην εξανίστασθε. Συνέχεια γίνεται, γιατί είμαι συνέχεια στις κυρώσεις, κατά σύμπτωση. Αυτό γίνεται συνέχεια.
Πριν ξεκινήσετε, είχε πει η κυρία Πρόεδρος τη διαδικασία και δεν διαφωνήσατε.
Διαφώνησα.
Κύριε Σαντορινιέ, περιμένετε, σας παρακαλώ, για να κάνω τη διαδικασία που θέλει ο κ. Μηταράκης, όπου οι άνθρωποι θα σηκώνονται πολλαπλές φορές να λένε διαφορετικά πράγματα, γιατί έχουν πρόβλημα. Θέλουν να σηκώνονται συνέχεια.
Άλλο η κύρωση, άλλο η τροπολογία…
Ναι, κύριε Μηταράκη, εσείς ειδικά θα σηκωθείτε ξανά. Ας μιλήσει εκ μέρους της Χρυσής Αυγής ο κ. Κούζηλος για την κύρωση. Ορίστε, έχετε το λόγο. Ας κάνουμε τη διαδικασία όπως τη θέλει ο κ. Μηταράκης…
Όπως λέει ο Κανονισμός.
…προκειμένου να ευχαριστηθεί. Ορίστε, κύριε Κούζηλε.
Για τις τροπολογίες θα τοποθετηθεί ο Κοινοβουλευτικός μας Εκπρόσωπος. Όσον αφορά την κύρωση του μνημονίου συνεργασίας με την Κίνα που υπέγραψε η Νέα Δημοκρατία στις 19-6-2014, πρέπει να πούμε ότι μιλάμε για την Κίνα που έχει ρυθμό ανάπτυξης που υπολογίζεται για το 2016 στο 6,7% και η οποία απειλεί την ελληνική ναυτιλία. Αυτό δεν πρέπει να το ξεχνάμε. Και για να αιτιολογήσουμε γιατί απειλεί την ελληνική ναυτιλία, πρέπει να πούμε ότι έχει μια επιθετική επενδυτική πολιτική παγκοσμίως. Ένα τρανό παράδειγμα για τις επενδυτικές της δράσεις και τους σκοπούς της είναι το τι έχει κάνει στην Αφρική. Εξαγόρασε με ψίχουλα όλους τους πόρους της υποσαχάριας Αφρικής. Κύριε Υπουργέ, δεν είμαστε φοβικοί. Δεν είναι σωστή η συγκεκριμένη κύρωση μνημονίου συνεργασίας με την Κίνα. Το 2012 ίδρυσε το Κέντρο Ναυτιλιακής Χρηματοδότησης, το οποίο εξαγοράζει ελληνικές εταιρείες και μπαίνει δυναμικά στο παιχνίδι η κρατική τράπεζά της, η «CHINA DEVELOPMENT», η οποία αγοράζει ελληνικά χαρτοφυλάκια. Στη συνέχεια, είχαμε την πολιτική της Νέας Δημοκρατίας, η οποία έκανε ένα δώρο στους Κινέζους, ενεργοποιώντας εννέα κινέζικα ναυπηγεία, με τις ευχές του Σαμαρά τότε. Αυτά έκανε ο Σαμαράς. Αν θυμάμαι καλά, στα 17 δισεκατομμύρια ευρώ υπολογίζεται η αξία των ναυπηγήσεων που πήγε στην Κίνα. Στη συνέχεια, έχουμε τις προηγούμενες κυρώσεις με την Κίνα πάνω στη ναυτιλία, για τις οποίες σας έχουμε ξαναπεί. Η ΠΝΟ τότε είχε διαμαρτυρηθεί πολύ έντονα. Ας δούμε τι είπατε. Μιλήσατε για τη συνέχεια της συνεργασίας σας με την Κίνα. Σας λέω ότι η συγκεκριμένη συνέχεια ήταν επικριτική από τη μεριά της ΠΝΟ. Ας δούμε τη σημερινή κύρωση. Στην αιτιολογική έκθεση αναφέρει ότι, λαμβάνοντας υπ' όψιν τη στρατηγικής σημασίας θέση της χώρας μας, το υποβαλλόμενο προς κύρωση μνημόνιο συνιστά συμφωνία επωφελή για τα ελληνικά ναυτιλιακά συμφέροντα. Ποια είναι τα ελληνικά ναυτιλιακά συμφέροντα που ωφελεί; Στην ουσία θα κάνουμε εξαγωγή τεχνογνωσίας σε κάποια κομμάτια. Ας δούμε κάποια σημεία στο άρθρο 2. Το ένα αφορά την προστασία του θαλασσίου περιβάλλοντος. Δεν είμαστε φοβικοί, όπως είπατε. Το ξανατονίζω. Το μοναδικό που έχει να πάρει από εμάς η Κίνα είναι τεχνογνωσία πάνω στη ναυτιλία. Σας ξαναλέω ότι πλέον είναι νούμερο ένα απειλή για την ελληνική εμπορική ναυτιλία. Και εδώ τίθεται το ερώτημα αν τηρεί διεθνείς συμβάσεις, όπως SOLAS, MARPOL, STCW. Θαλάσσιοι πόροι: Όπως σας είπα στην επιτροπή, η Κίνα αγόρασε από όλον τον κόσμο εξέδρες εξόρυξης. Οπότε, στην ουσία θα εφαρμόσει την πολιτική που είχε εφαρμόσει και σε όλη την υποσαχάρια Αφρική. Δηλαδή τι θα κάνει; Θα βρει μια χώρα διαλυμένη, θα έρθει και θα μπει μέσα στους διαγωνισμούς για να μπορέσει με εξέδρες, με τεχνογνωσία, με μέσα, με τα πάντα να πάρει οτιδήποτε θέλει με πολύ μικρό κόστος. «Θαλάσσια πολιτική». Δηλαδή; Είναι πολύ αόριστο. «Άλλοι τομείς οι οποίοι θα συμφωνηθούν». Είναι αόριστο και αυτό. Στο άρθρο 3 θα κάνουμε μια εξαγωγή τεχνογνωσίας, όπως ξαναλέω. Χαιρόμαστε που οι ΑΝΕΛ συμφώνησαν στην ουσία στην επιτροπή με εμάς. Όμως, στην ουσία υπερψήφισαν. Και αξίζει να σημειώσουμε, από τα Πρακτικά, αυτό που είχε πει ο εισηγητής των ΑΝΕΛ, ότι οι Κινέζοι δεν είναι καλοί άνθρωποι και ότι έχω την τύχη να συνεργαστώ μαζί τους. Από εκεί και πέρα, έτσι φαίνονται οι προθέσεις της Κίνας και τι έχει κάνει. Το ξέρουμε όλοι πολύ καλά. Ως επενδυτής, ως συνεργασία κοιτάει πάντα το συμφέρον της. Και καλά κάνει. Δεν θα είναι επωφελής η συνεργασία για τα ελληνικά συμφέροντα. Και γι' αυτόν τον λόγο καταψηφίζουμε.
Ευχαριστούμε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τέσσερις εκπαιδευτικοί συνοδοί τους από το Δημοτικό Σχολείο Νεροκούρου Χανίων και το 2ο Δημοτικό Σχολείο Φερών Έβρου. Η Βουλή σας καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει η κ. Διαμάντω Μανωλάκου από το ΚΚΕ.
Ζητάω την ανοχή σας, γιατί θα μιλήσω μία φορά. Θα μιλήσω και για την τροπολογία. Στη συζήτηση στην επιτροπή, κύριε Υπουργέ, είπατε ότι είναι πάρα πολύ σημαντικό ειδικά μια μικρή χώρα να αναπτύσσει διακρατικές σχέσεις. Εμείς λέμε ότι είναι φυσικό να υπάρχουν διακρατικές σχέσεις, γιατί καμμιά χώρα δεν έχει και δεν παράγει τα πάντα μόνη της. Γι' αυτό είμαστε υπέρ των ισότιμων εμπορικών διακρατικών σχέσεων, που ωφελούν εργαζόμενους και λαϊκά στρώματα. Εδώ, όμως, δεν πρόκειται για κάτι τέτοιο. Κερδισμένοι τέτοιων συμφωνιών είναι μονοπώλια και επιχειρηματικοί όμιλοι που απολαμβάνουν ιδιαίτερα προνόμια, όπως φοροαπαλλαγές, απαλλαγές από δασμούς, ευνοϊκές χρηματοδοτήσεις και άλλα μέτρα εκμετάλλευσης πρώτων υλών και πάμφθηνης εργατικής δύναμης. Αυτό το βιώνουμε στον Πειραιά και το ξέρετε. Η εμπειρία που υπάρχει μέχρι σήμερα είναι ότι τα κινέζικα μεγαθήρια αξιοποιούν υποδομές του ΣΕΜΠΟ, του ΟΛΠ - τη γεωστρατηγική θέση, τους φυσικούς πόρους - εξασφαλίζοντας νομοθεσία πάμφθηνης εργατικής δύναμης στα κάτεργά τους. Έχουν τεράστια κέρδη, χωρίς φόρους. Αυτούς τους έχετε μόνο για τα φτωχά λαϊκά στρώματα με νόμους - λαιμητόμους και αυτόματους κόφτες σε μισθούς και συντάξεις. Ναυτιλιακές εταιρείες κλείσανε στον Πειραιά. Μικρές μεταφορικές εταιρείες βάλανε λουκέτο. Συσκευαστήρια είδαν τον τζίρο τους να εξανεμίζεται. Χάθηκαν τριάντα χιλιάδες θέσεις εργασίας. Τι έφτιαξαν αυτά τα κινέζικα μεγαθήρια; Έφτιαξαν λίγες εκατοντάδες θέσεις εργασίας, που δημιουργήθηκαν βεβαίως από το μονοπώλιο, με μισό μισθό απ' ό,τι έπαιρναν στον ΟΛΠ. Και βεβαίως, «ενοικιάζονται» εργαζόμενοι και προσλαμβάνονται σαν ανειδίκευτοι εργάτες, για να είναι φτηνότεροι στην εργοδοσία, με τσακισμένα μεροκάματα, χωρίς κανονισμούς εργασίας, μέτρα υγιεινής και ασφάλειας. Έχουμε ακόμα και ατυχήματα που δεν δηλώνονται, γιατί δεν καλούνται και ασθενοφόρα. Για αρκετούς εργαζόμενους υπάρχει καθεστώς εκ περιτροπής εργασίας με αποδοχές 300 ευρώ και 400 ευρώ, με συμβάσεις ημερήσιες, μέσω υπερεργολάβων. Γι' αυτό ο κύκλος εργασιών των κινέζικων εταιρειών εκτοξεύτηκε στα ύψη. Την ίδια στιγμή, αμοιβές και έξοδα προσωπικού μειωθήκανε. Το ξέρουν οι εργαζόμενοι του ΟΛΠ της Προβλήτας 1 που ετοιμάζετε να παραδώσετε και ζουν μέσα στην αγωνία για το τι τους περιμένει, γιατί καμμία εγγύηση δεν υπάρχει από την Κυβέρνηση για την εξασφάλιση των δικαιωμάτων τους. Είναι γνωστό, λοιπόν, ότι η Κίνα εστιάζει τη συνεργασία της σε ζητήματα ενέργειας, επενδύσεις, έργα και υποδομές και γενικά διευκολύνσεις εμπορίου για την προώθηση της ζώνης του «Δρόμου του Μεταξιού», εμπορικών και ενεργειακών διαδρομών, θαλάσσιων και χερσαίων, που πρωτοστατούν κινέζικες εταιρείες μεγαθήρια, προσδοκώντας βεβαίως, ενίσχυση της θέσης τους συνολικά από την ολόπλευρη σύνδεση Δύσης και Ανατολής. Η γεωστρατηγική θέση Ελλάδας ως συνδετικός κρίκος της Ανατολής με τη Δύση, η θάλασσα και ό,τι σχετίζεται με αυτήν, από εμπορικό στόλο μέχρι εξόρυξη υδρογονανθράκων, είναι τα πλεονεκτήματα της χώρας. Γι' αυτό η κύρωση μνημονίων προχωράει πιο πολύ, εμβαθύνει τη συνεργασία με την Ελλάδα, λόγω γεωστρατηγικής θέσης που εξυπηρετεί τον «Δρόμο του Μεταξιού» και σε άλλους τομείς, πέραν της ναυτιλίας και του εμπορίου. Στο ερώτημα που σας θέσαμε, κύριε Υπουργέ, για το σημείο β΄ στο άρθρο 2 με θέμα ότι μεταξύ των αντικειμένων συνεργασίας είναι και η εξερεύνηση και η αξιοποίηση θαλάσσιων ορυκτών πόρων, πήραμε την απάντηση ότι είναι πολύ νωρίς για να το πούμε. Κι, όμως, ο κ. Σκουρλέτης, μιλώντας την περασμένη Παρασκευή σε επίσημο δείπνο διεθνούς πετρελαϊκής συνάντησης, έκανε απλόχερες προσκλήσεις σε διεθνείς πετρελαϊκές εταιρείες να επενδύσουν στον τομέα της έρευνας και εκμετάλλευσης υδρογονανθράκων. Επίσης, υπάρχουν και διάφορες τράπεζες της Κίνας, που χρηματοδοτούν επενδύσεις, που έχουν ενδιαφέρον για τα συμφέροντά της, όπως γίνεται με την ανανέωση του ελληνόκτητου στόλου, ενισχύοντας το ελληνικό εφοπλιστικό κεφάλαιο με φτηνό χρήμα. Και βέβαια, αυτό είναι το κίνητρο που ρημάζει, συρρικνώνεται η ναυπηγοεπισκευαστική ζώνη στο Πέραμα. Κερδίζει, λοιπόν, το εφοπλιστικό κεφάλαιο, χάνουν οι εργαζόμενοι, με την ανεργία να ξεπερνάει το 90% και οι αμοιβές των ναυτικών τσακισμένες. Συνεπώς η στρατηγική παίζει με την Ελλάδα, καθώς και η περαιτέρω διεύρυνση στη διμερή συνεργασία αφορά συμφωνίες κερδοφόρων δράσεων, που υπάρχουν για τα κεφάλαια και τους επιχειρηματικούς ομίλους εκατέρωθεν και από τις δυο πλευρές και γι' αυτό τις ενισχύουν τα κόμματα και οι κυβερνήσεις του κεφαλαίου, σημερινές και χθεσινές. Εξάλλου, πρόσφατα ο Διοικητής της Τράπεζας της Ελλάδος είπε ότι η Κίνα επιθυμεί να επενδύσει στην Ελλάδα, όχι μόνο σε υποδομές και δίκτυα, αλλά και σε άλλους τομείς της οικονομίας, όπως είναι η βιομηχανία και ο χρηματοπιστωτικός τομέας. Όλα αυτά βεβαίως, καμμία σχέση δεν έχουν με τα συμφέροντα της εργατικής τάξης και των άλλων φτωχών λαϊκών στρωμάτων στην ικανοποίηση των αναγκών των οικογενειών τους, αφού έχουν στόχο την ενίσχυση του κεφαλαίου και των επιχειρηματικών ομίλων στα πλαίσια της καπιταλιστικής ανάπτυξης. Αυτή είναι η ανάπτυξη που προωθείτε για καπιταλιστές, όχι για εργαζόμενους και λαϊκά στρώματα. Και δεν έχουμε καθόλου φοβικό αρνητισμό για τις βαθιά ανισότιμες συμφωνίες που διευκολύνουν τη δράση και είναι σε όφελος του κεφαλαίου. Και γι' αυτό εμείς καταψηφίζουμε. Σε ό,τι αφορά την υπουργική τροπολογία που φέρατε, τα προβλήματα είναι υπαρκτά. Όμως, όταν είναι για να προγραμματίσετε φόρους, κόφτες εισοδήματος και δικαιωμάτων, τα Υπουργεία Οικονομικών και Εργασίας είναι πάρα πολύ γρήγορα και αποτελεσματικά - και με διαδικασίες fast track, ακόμα και με συνεδριάσεις της Ολομέλειας μέσα σε Σαββατοκύριακο, είναι αποτελεσματικά στην κυριολεξία - όταν είναι όμως για ανάγκες υπηρεσιών, τότε αργοπορείτε, δείχνετε τσιγγουνιές και τα αποτελέσματα δεν υπάρχουν, τότε πάτε από παράταση σε παράταση, όπως γίνεται και τώρα. Εμείς δείχνουμε ανοχή προς στιγμήν, δηλώνουμε «παρών» σε αυτήν την τροπολογία και ελπίζουμε να είναι η τελευταία.
Ευχαριστούμε, κυρία Μανωλάκου, και για τη διευκόλυνση της κοινοβουλευτικής διαδικασίας. Τον λόγο έχει ο κύριος Υπουργός.
Εμείς οι υπόλοιποι;
Τώρα έχουμε κάνει δεκτή την πρόταση του κ. Μηταράκη. Είμαστε σε νέα φάση. Επειδή συχνάζει τώρα στο Κοινοβούλιο, να τον ευχαριστήσουμε.
Κυρία Πρόεδρε, λίγα λόγια θα πω για το μνημόνιο κατανόησης. Την τροπολογία θα την υπερασπιστεί ο κ. Τόσκας. Στην επιτροπή συζητήσαμε προ ημερών. Απάντησα στις αιτιάσεις όλων των πτερύγων, όπως είχαν αναπτυχθεί. Η Χρυσή Αυγή είχε τη διαφωνία της, το Κομμουνιστικό Κόμμα Ελλάδας είχε τη διαφωνία του και επομένως πήραν τον λόγο σήμερα φυσιολογικά. Η Νέα Δημοκρατία είχε τη συμφωνία, αλλά έκανε ένα τέχνασμα. Επειδή θα έρχονταν πιθανόν τροπολογίες, λέει, ήθελε να μιλήσει.
Σίγουρα.
Ήθελε να μιλήσει για να πει ότι εκείνη έφερε τους Κινέζους στην Ελλάδα και άνοιξε τον δρόμο. Η ΕΔΑ τους έφερε, κύριε Μηταράκη. Τι μου λέτε, τώρα;
Ποιος;
Η ΕΔΑ. Η Αριστερά είχε καλύτερες σχέσεις με την Κίνα πριν από εσάς. Λοιπόν, τώρα θα κάνουμε σοβαρή συζήτηση; Δεν ισχύουν. Μπορώ να καταλάβω πολλά και διάφορα από τις αιτιάσεις που ακούστηκαν σε άλλα επίπεδα. Τι λέει αυτό το μνημόνιο κατανόησης όμως και γιατί και η δική μας κυβέρνηση το αποδέχθηκε και το προωθεί για ψήφιση σήμερα στη Βουλή ώστε να επικυρωθεί; Από τη Λαϊκή Δημοκρατία της Κίνας δεν έχει επικυρωθεί ακόμα. Επίκειται η επικύρωσή του. Ελπίζω ότι θα γίνει σύντομα, ώστε να κινηθεί κι η διαδικασία εφαρμογής, μιας κι αυτό προβλέπεται. Αυτού του είδους τα διπλωματικά έγγραφα, οι συμφωνίες αυτές, το μνημόνιο κατανόησης, έχουν ένα γενικό τρόπο περιγραφής των δεδομένων ακριβώς γιατί ενεργοποιούν πρωτοβουλίες. Το μνημόνιο κατανόησης, λοιπόν, όπως ακριβώς διατυπώνεται - το είπα και στην επιτροπή - ως προς τη συνεργασία στον τομέα των θαλασσίων υποθέσεων κάνει ρητή αναφορά κατ' αρχάς στις συμβάσεις των Ηνωμένων Εθνών για το δίκαιο της θάλασσας. Το πρώτο πεδίο εφαρμογής αυτού του μνημονίου είναι το διεθνές δίκαιο της θάλασσας, το οποίο είναι πολύ καλή βάση. Η χώρα μας διεκδικεί να εντάσσονται όλες οι χώρες και να προσυπογράφουν το δίκαιο της θάλασσας και έχουμε ζωτικά συμφέροντα από την υπογραφή του δικαίου της θάλασσας. Επίσης, κάνει αναφορά σε μια σειρά από άλλες συμβάσεις που έχει υπογράψει η χώρα μας με τη Λαϊκή Δημοκρατία της Κίνας. Αυτό το μνημόνιο κατανόησης είναι ακριβώς στο πλαίσιο - και το είπα και στην επιτροπή - των διακρατικών σχέσεων. Είναι επίσης πολύ σημαντικό για μια μικρή χώρα να έχει ενεργό δυναμικό διπλωματικό πεδίο στο επίπεδο διακρατικών σχέσεων. Είναι πολύ διαφορετικότερο απ' ό,τι οι διεθνείς συμβάσεις ενωσιακού χαρακτήρα. Εκεί οι συμβιβασμοί είναι πάντα υπέρ των μικρών. Στις διακρατικές σχέσεις έχεις πολύ περισσότερα περιθώρια, ακόμα κι αν είσαι μια μικρή χώρα, όπως είναι η χώρα μας, σε σχέση με μια τεράστια χώρα, όπως είναι η Κίνα, να βρεις ισορροπίες ισοτιμίας. Αυτό το μνημόνιο κατανόησης δεν είναι όλα αυτά που ακούστηκαν. Δεν είναι ούτε για τη ναυτιλία γενικώς, ούτε για τα λιμάνια ειδικώς, ούτε για τίποτα απ' όλα αυτά. Είναι για την ανάπτυξη συνεργασίας μεταξύ ερευνητικών κέντρων και πανεπιστημίων στον τομέα των θαλασσίων επιστημών, των πληροφοριακών δεδομένων και αποτελεσμάτων, τα οποία και αναδεικνύονται ως τα μέσα για την ενδυνάμωση της συνεργασίας μεταξύ των δυο χωρών στους συγκεκριμένους τομείς. Ανέφερα και στην επιτροπή ότι επισκεπτόμενος την Κίνα τον περασμένο Νοέμβριο για τη λήξη του Έτους Θαλάσσιας Συνεργασίας, συνάντησα τους εκπροσώπους του ΕΛΚΕΘΕ, οι οποίοι είναι ήδη εκεί. Έχουν προγράμματα τα οποία τρέχουν στο πλαίσιο των θαλασσίων ερευνών. Πολλά άλλα ινστιτούτα μπορούν να ενεργοποιηθούν προς αυτήν την κατεύθυνση. Δεν θα ήθελα να μακρηγορώ, γιατί αναφέρθηκα εν εκτάσει στην επιτροπή. Δεν είναι μόνο το άρθρο 2 που μιλάει για την προστασία του θαλασσίου περιβάλλοντος, για την εξερεύνηση και αξιοποίηση θαλάσσιων ορυκτών πόρων και διάφορα τέτοια. Μίλησα γι' αυτό. Πάντα στο επίπεδο της έρευνας ως προς αυτό το μνημόνιο, δεν είναι μια συμφωνία εφαρμογής και ανάθεσης έργου, δεν πρόκειται περί αυτού. Τώρα, αν ο καθένας μπορεί να φαντάζεται ότι αυτό αυτομάτως μεταφέρεται εκεί, να σας πω πως δεν ισχύουν στις διπλωματικές σχέσεις ούτε στις οικονομικές σχέσεις τέτοιοι αυτοματισμοί. Από εκεί και πέρα, όμως, θέλω να σας επισημάνω το σχετικό άρθρο που αναφέρεται στην προστασία των δικαιωμάτων διανοητικής ιδιοκτησίας, που επιβάλλεται σύμφωνα με τους αντίστοιχους εθνικούς νόμους και κανονισμούς των μερών και με άλλες διεθνείς συμφωνίες που έχουν υπογράψει και τα δύο μέρη. Η χρήση του ονόματος, του λογότυπου και γίνονται αναφορές και το ακόμα σημαντικότερο στην παράγραφο γ΄ του άρθρου 5, για την προστασία των δικαιωμάτων λέει: «Κατά παρέκκλιση της παραγράφου 1 ανωτέρω, τα δικαιώματα διανοητικής ιδιοκτησίας επί τεχνολογικής εξέλιξης, ανάπτυξης προϊόντων και υπηρεσιών που πραγματοποιείται: 1) από κοινού από τα μέρη ή τα ερευνητικά αποτελέσματα, που λαμβάνονται μέσω κοινής δραστηριότητας και προσπάθειας των μερών θα ανήκουν από κοινού στα μέρη, σύμφωνα με όρους που θα συμφωνηθούν αμοιβαία και 2) αποκλειστικά και χωριστά από ένα μέρος ή τα ερευνητικά αποτελέσματα που λαμβάνονται μέσω αποκλειστικής και χωριστής προσπάθειας του μέρους που θα ανήκουν αποκλειστικά στο ενδιαφερόμενο μέρος». Είναι αυτό αμοιβαιότητα; Είναι προστασία; Ό,τι έρευνα θα κάνει ένα ερευνητικό ινστιτούτο, ένα πανεπιστήμιο και θα το κάνει μόνο του στο πλαίσιο ενός κοινού σχεδιασμού, τα πορίσματα θα τα κρατήσει το ελληνικό κέντρο. Ό,τι θα κάνουμε μαζί, θα τα μοιραστούν. Αυτό δεν είναι αμοιβαιότητα; Στην πράξη τι θα γίνει; Εδώ είμαστε, για να δούμε τους σχεδιασμούς μας, να δούμε τις επιλογές μας και να προχωρήσουμε. Όμως, μια διακρατική συμφωνία για την έρευνα, έστω και αν πρόκειται με μια πανίσχυρη χώρα όπως είναι η Κίνα και μια μικρή χώρα όπως είναι η Ελλάδα, δεν σημαίνει από αυτό και μόνο παράδοση. Αντίθετα, σημαίνει συμμετοχή μιας χώρας σε μια διακρατική συνεργασία. Εξάλλου, η χώρα μας έχει συνάψει τέτοιες συνεργασίες με πάρα πολλές άλλες χώρες μικρές, μεσαίες, μεγάλες και η καθεμιά έχει την πορεία της. Λοιπόν, γι' αυτό η ελληνική Κυβέρνηση με αυτά τα κριτήρια θεωρεί αυτό το μνημόνιο συνεργασίας πολύ θετικό και γι' αυτό το εισάγει προς ψήφιση στη Βουλή, για να επικυρωθεί και να γίνει νόμος του κράτους, να κάνουν και οι Κινέζοι το ίδιο και να προχωρήσουν αυτά τα ερευνητικά προγράμματα και οι συνεργασίες στον τομέα της έρευνας. Ευχαριστώ πολύ.
Ευχαριστούμε κι εμείς. Κύριε Σαντορινιέ, έχετε τον λόγο.
Ευχαριστώ, κυρία Πρόεδρε. Προφανώς θα μιλήσουμε τώρα επί των τροπολογιών. Νομίζω ότι ο Υπουργός έκανε σαφές ότι αποδέχεται μόνο την υπουργική τροπολογία και όχι τις υπόλοιπες τροπολογίες. Είναι προφανής η αναγκαιότητα της υπουργικής τροπολογίας, διότι με αυτήν έρχονται να καλυφθούν άμεσες λειτουργικές ανάγκες της Ελληνικής Αστυνομίας, για τις οποίες ήδη έχουν γίνει διαγωνισμοί. Θα έλεγα ότι το Υπουργείο έρχεται ουσιαστικά να προλάβει τυχόν δικαστικές εμπλοκές, οι οποίες θα μπορούσαν να οδηγήσουν αυτούς τους διαγωνισμούς σε πολύ μεγάλη παράταση και επομένως να υπάρξουν προβλήματα στη λειτουργία της Ελληνικής Αστυνομίας. Διαβάζω από την αιτιολογική έκθεση: «Ήδη έχει γίνει διαγωνισμός για την προμήθεια καυσίμων κίνησης, θέρμανσης, ελαιολιπαντικών. Ήδη έχει γίνει διαγωνισμός για την ανάδειξη προμηθευτή ελαστικών για το σύνολο του μηχανοκίνητου στόλου της ΕΛΑΣ. Ήδη έχει γίνει διαγωνισμός για την ανάδειξη παρόχου υπηρεσιών καθαριότητας για τις αστυνομικές υπηρεσίες. Και ήδη έχει γίνει διαγωνισμός για την ανάδειξη παρόχου υπηρεσιών σίτισης στα αναχωρησιακά κέντρα κράτησης». Από αυτό φαίνεται ότι η ελληνική Κυβέρνηση δεν περιμένει τελευταία στιγμή, αλλά καταλαβαίνετε ότι από τη στιγμή που υπάρχουν και τα ζητήματα με τις απεργίες των δικαστικών και των δικηγόρων είναι πιθανόν μια καθυστέρηση να οδηγεί σε μεγάλα προβλήματα στη λειτουργία της Ελληνικής Αστυνομίας και επομένως είναι σαφές ότι πρέπει να ψηφιστεί αυτή η τροπολογία. Για τις άλλες δύο τροπολογίες, οι οποίες είναι βουλευτικές και τις οποίες δεν αποδέχτηκε ο Υπουργός - και νομίζω ότι ορθώς έχει κάνει - , θέλω να κάνω μόνο τρεις παρατηρήσεις χωρίς να μπω στην ουσία των τροπολογιών. Η πρώτη είναι ότι είναι οξύμωρο όταν εδώ πέρα, σε αυτήν την Αίθουσα, έρχεται σύσσωμη η αντιπολίτευση να κατακεραυνώνει την Κυβέρνηση για τον λάθος τρόπο νομοθέτησης, όταν, αν θέλετε, όλοι έχουμε συμφωνήσει ότι δεν πρέπει να εισάγονται σε κυρώσεις τροπολογίες, αλλά από την άλλη αναγνωρίσαμε το επείγον της διαδικασίας και του λόγου - το επείγον της τροπολογίας του Υπουργείου - για τον οποίο φέρνει τροπολογίες, οι οποίες μάλιστα φέρουν και την υπογραφή αυτών που κατακεραυνώνουν την Κυβέρνηση για την εισαγωγή των τροπολογιών. Το δεύτερο σημαντικό είναι ότι έρχονται τροπολογίες, οι οποίες είναι αρμοδιότητας Υπουργών - οι οποίοι δεν βρίσκονται αυτήν τη στιγμή μέσα στην Αίθουσα - και συγκεκριμένα του Υπουργού Δικαιοσύνης, του Υπουργού Αγροτικής Ανάπτυξης και του Υπουργού Μεταφορών, Υποδομών και Δικτύων, και είναι προφανές ότι δεν μπορεί να εισαχθούν τέτοιες τροπολογίες χωρίς τη γνώμη των αρμόδιων Υπουργών. Επομένως δεν μπορούμε να συζητήσουμε την ουσία αυτών των τροπολογιών. Θα πάρω μια φράση που είπε ο Κοινοβουλευτικός Εκπρόσωπος της Ένωσης Κεντρώων, ο οποίος είπε ότι «το πού θα τοποθετηθούν τα δικαστήρια είναι αρμοδιότητα του Υπουργού Δικαιοσύνης κι επομένως δεν έπρεπε να γίνει με βουλευτική τροπολογία». Να συμφωνήσω μαζί του. Με βουλευτική τροπολογία θα καταργηθεί η χωροθέτηση; Με ένα λάθος θα καταργήσουμε ένα άλλο λάθος; Αυτό, δηλαδή, πρέπει να κάνουμε; Νομίζω ότι ο Υπουργός Δικαιοσύνης, ο κ. Παρασκευόπουλος, μίλησε σαφώς κι έδωσε εξηγήσεις γι' αυτό το ζήτημα σε λιγότερο από πριν πέντε μέρες, και είπε ότι θα πάρει και τις κατάλληλες νομοθετικές πρωτοβουλίες γι' αυτό το ζήτημα. Περιμένουμε από τον Υπουργό Δικαιοσύνης να κάνει αυτό που πρέπει να κάνει. Επομένως υπερψηφίζουμε την τροπολογία που έφερε ο Υπουργός Προστασίας του Πολίτη και δεν μπαίνουμε στη συζήτηση για τις άλλες δύο τροπολογίες. Ευχαριστώ.
Ορίστε, κύριε Μηταράκη, έχετε τον λόγο. Κάντε και μια οικονομία χρόνου, σας παρακαλώ.
Δεν έχω υπερβεί ποτέ τον χρόνο μου, κυρία Πρόεδρε. Κατά πρώτον, κυρία Πρόεδρε, να θυμίσω ότι εκκρεμούν τρία ζητήματα που έχουμε θέσει σύμφωνα με το άρθρο 67, τα οποία φαντάζομαι θα συζητηθούν αργότερα. Δεύτερον, νομίζω ότι όλοι αντιλαμβάνονται σε αυτήν την Αίθουσα πως κάποια στιγμή πρέπει να σταθεροποιήσουμε τη διαδικασία. Διότι υπήρξε μια ένταση πριν στην Αίθουσα, και απολογούμαι στον βαθμό που ευθύνομαι εγώ γι' αυτό, για το γεγονός ότι δεν υπάρχει μια σταθερή διαδικασία. Έχω βρεθεί τρεις φορές που προεδρεύετε σε κυρώσεις και κάθε φορά έχουμε κάπως διαφορετική διαδικασία. Επειδή η Κυβέρνηση, δυστυχώς, χρησιμοποιεί τις κυρώσεις και το άρθρο 108 για να φέρνει τροπολογία, πρέπει να καταλήξουμε σε μια σταθερή διαδικασία. Αυτό που κάνατε την προηγούμενη φορά, όπου μιλήσανε πρώτα οι εισηγητές, οι αντιλέγοντες για την κύρωση, και μετά άνοιξε κατάλογος ομιλητών και μίλησαν συνάδελφοι, καθώς και συνάδελφοι του ΣΥΡΙΖΑ που στηρίζουν τις τροπολογίες - είναι υποχρέωσή τους και δικαίωμά τους να στηρίξουν τον Υπουργό τους - νομίζω ότι είναι η βέλτιστη διαδικασία σε αυτήν την ειδική διαδικασία όπου κανονικά όλοι συμφωνούμε ότι δεν θα έπρεπε να γίνεται. Ως προς το γεγονός ότι είναι απόντες από την Ολομέλεια οι Υπουργοί που είναι και Βουλευτές και γι' αυτόν τον λόγο δεν μπορούμε να συζητήσουμε βουλευτικές τροπολογίες, αντιλαμβάνεστε ότι είναι αλήθεια αυτό που λέτε, αλλά δεν είναι σωστό κοινοβουλευτικά. Οι Βουλευτές πρέπει να είναι παρόντες στην Ολομέλεια. Ένα σχόλιο για την κύρωση για την Κίνα: Κύριε Υπουργέ, με εντυπωσιάζει αυτό που είπατε ότι «οι Κινέζοι ήρθαν από την ΕΔΑ». Πιθανότατα. Τότε μας οφείλετε ένα μεγάλο συγγνώμη, ένα συγγνώμη στον Κώστα Καραμανλή, ένα συγγνώμη στον Αντώνη Σαμαρά για όλη τη ρητορική που είχατε εναντίον της προσπάθειας που έκανε η χώρα μας να προσελκύσει αυτές τις μεγάλες επενδύσεις τα τελευταία χρόνια. Διότι δεν έφταιγε η Νέα Δημοκρατία, τελικά, που ήρθαν αυτές οι μεγάλες επενδύσεις. Σύμφωνα με σας, έφταιγε η ΕΔΑ. Βέβαια η ΕΔΑ φορούσε γραβάτα τότε. Επίσης, δεν είπατε αν η ΕΔΑ είχε σχέση με το ΤΑΠ που υπογράψαμε σήμερα. Γιατί αν δεν έχει σχέση η ΕΔΑ τότε ξεκάθαρα είναι μια επένδυση που ήρθε επί της Νέας Δημοκρατίας. Και χαίρομαι που τελικά ο ΣΥΡΙΖΑ αντιλαμβάνεται την ανάγκη, έστω και καθυστερημένα, να προχωρήσει κάποιες μεγάλες επενδύσεις. Επί των τροπολογιών: Θα ψηφίσουμε «παρών» στην τροπολογία του Υπουργείου Εσωτερικών. Αντιλαμβανόμαστε και σεβόμαστε την ανάγκη να μην υπάρξει μια διακοπή στις προμήθειες που πρέπει να κάνει η Ελληνική Αστυνομία. Βέβαια, δεν μπορώ να μην κάνω μερικά σχόλια. Το πρώτο σχόλιο είναι ότι υπάρχει ο ν.4270/14 για τις δημόσιες προμήθειες, που πρέπει κάποια στιγμή να εφαρμοστεί. Έχουν περάσει δύο χρόνια και η Κυβέρνηση ΣΥΡΙΖΑ - ΑΝΕΛ είχε την ευθύνη να φέρει το ολοκληρωμένο νομοθετικό πλαίσιο για τις δημόσιες συμβάσεις. Έχετε πει πολλές φορές στην Αίθουσα ότι η διαδικασία προμηθειών στο παρελθόν είχε πολλά ερωτηματικά και πολλά λάθη, γι' αυτό ήρθε ο νόμος και γι' αυτό εσείς, με τις τροπολογίες που πιθανόν πρέπει να κάνετε, να τον εφαρμόσετε. Ήρθε, όμως, η Κυβέρνηση του ΣΥΡΙΖΑ στις 5 Φεβρουαρίου και ζήτησε αυτήν την ειδική διαδικασία για την Αστυνομία, που έληξε στις 17-4-2016. Έχει λήξει εδώ και ένα μήνα. Να σας ρωτήσω, κύριε Υπουργέ: Εδώ και ένα μήνα κάνουμε διαγωνισμούς; Αντιλαμβάνομαι ότι αυτή η διάταξη είναι αναδρομική, άρα φαντάζομαι διαγωνισμοί που έγιναν παράτυπα τις τελευταίες μέρες θα καλυφθούν από αυτήν την διαδικασία. Θα ρωτήσω, όμως: Είναι 16 Μαΐου, ζητάτε προθεσμία μέχρι τις 31-8-2016, θα είστε έτοιμοι; Μην έχουμε, δηλαδή, αυτήν τη διαδικασία που κάναμε με τα κόκκινα δάνεια και κάθε μήνα ερχόταν μια νέα τροπολογία. Διαβάζω στη δικιά σας αιτιολογική έκθεση της τροπολογίας: «9 α) δεν υφίσταται συγκεκριμένο χρονοδιάγραμμα υλοποίησης των διαγωνιστικών διαδικασιών, οι οποίες ήδη βρίσκονται εκ μέρους της ΕΛΑΣ σε εξέλιξη, β) δεν υφίσταται νομικό πλαίσιο, το οποίο να είναι αποτελεσματικό για να καλύπτει τις ιδιαίτερες, έκτακτες και απρόβλεπτες ανάγκες της ΕΛΑΣ». Άρα, θα έρθει αυτό; Γιατί αν δεν έρθει, πάλι σε ένα μήνα θα ερχόμαστε εδώ να κάνουμε την ίδια συζήτηση. Επίσης, να σημειώσω από την έκθεση του Γενικού Λογιστηρίου του Κράτους ότι οι συμβάσεις που γίνονται για τη σίτιση υπηκόων τρίτων χωρών που διαμένουν στα προαναχωρησιακά κέντρα, μπορούν να καλυφθούν και από κινητικούς πόρους. Αυτοί οι διαγωνισμοί που δεν γίνονται με το ενιαίο πλαίσιο θα γίνουν δεκτές ως δαπάνες από την Ευρωπαϊκή Ένωση ή θα απορριφθούν τελικά και ενώ είχαμε τη δυνατότητα να πάρουμε ευρωπαϊκά χρήματα για τη σίτιση τελικά θα τα πληρώσει ο εθνικός προϋπολογισμός; Επίσης, από την Έκθεση του Γενικού Λογιστηρίου του Κράτους προκύπτει ότι μπορεί να υπάρχουν επιπλέον δαπάνες, επιπλέον του προϋπολογισμού λόγω των παρεκκλίσεων. Και αυτό είναι κάτι το οποίο αντιλαμβάνεστε ότι στο παρόν δημοσιονομικό πλαίσιο δεν μπορεί να γίνει δεκτό. Θα κάνω ένα σχόλιο και για την τροπολογία που κατέθεσε ο κ. Λοβέρδος, η οποία επί της αρχής μας βρίσκει απολύτως σύμφωνους. Υπάρχει ένα ολοκληρωμένο σχέδιο για την ανάπτυξη του παράκτιου μετώπου, το οποίο δυστυχώς εγκαταλείπεται. Θα πω, όμως, το εξής που ίσως δεν το έχουν δει οι συνάδελφοι του ΣΥΡΙΖΑ που υπέβαλαν αυτήν την τροπολογία στη Βουλή. Σύμφωνα με το άρθρο 78, παράγραφος δ΄ του νόμου που καταθέσατε, κάθε αντίθετη διάταξη προς την ανωτέρω ρύθμιση καταργείται. Κατά συνέπεια, έχετε καταργήσει ήδη το άρθρο 22 του ν.3342/2005 που όριζε τις χρήσεις γης σε εκείνο το σημείο, όριζε ότι θα υπάρχουν πολιτιστικές και αθλητικές χρήσεις. Αυτήν τη στιγμή το οικόπεδο είναι χωρίς χρήσεις γης, γιατί όπως γράφει και η τροπολογία σας, κατήργησε το χωροταξικό σχεδιασμό που υπήρχε από το 2005 και δεν τον αντικατέστησε με άλλο νόμο και με την υπουργική απόφαση που θα κάνει ο Υπουργός Δικαιοσύνης δεν μπορεί να νομοθετήσει. Δεν είναι προεδρικό διάταγμα. Δεν μπορείτε κατά συνέπεια να υπεισέλθετε στα πολεοδομικά και χωροταξικά θέματα. Άρα, έχουμε ένα κομμάτι γης εκτός σχεδίου πόλεως, χωρίς αξία πλέον και για το ίδιο το δημόσιο. Θα το πάτε στο ΤΑΙΠΕΔ να το κάνετε με ΕΣΧΑΣΕ νέο προεδρικό διάταγμα για να φτάσετε εκεί που ήσασταν το 2005; Αυτή είναι η προχειρότητα καμμιά φορά των εκπρόθεσμων βουλευτικών τροπολογιών που δεν πρόλαβαν οι ίδιοι οι δικηγόροι οι δικοί σας, η ΚΕΝΕ της Βουλής να τα δουν, να τα δει η Επιτροπή, γιατί έτσι όπως νομοθετούμε με τροπολογίες, γίνονται διαρκώς λάθη και καλούμαστε πάλι να ξαναμαζευτούμε για να λύσουμε αυτά τα λάθη. Ευχαριστώ, κύριε Πρόεδρε.
Ευχαριστούμε. Κύριε Παππά, έχετε τον λόγο.
Θα ήθελα να μιλήσω για την τροπολογία. Μου έκανε εντύπωση στην αρχή που υπερασπίστηκε την εισαγωγή της υπουργικής τροπολογίας του Υπουργείου Δημόσιας Τάξης, Προστασίας του Πολίτη - πείτε το όπως θέλετε - ο κ. Δρίτσας. Θα περίμενα να υπερασπιστεί την εισαγωγή της τροπολογίας ο αρμόδιος Υπουργός. Να πω το εξής: Εσείς δεν γνωρίζατε ότι με την προηγούμενη τροπολογία του Ιανουαρίου έληγε η προθεσμία και την φέρνετε στις 17 Μαΐου; Δηλαδή, τέτοια εγρήγορση έχει ο πολιτικός προϊστάμενος της Ελληνικής Αστυνομίας που φέρνει εκπρόθεσμα - για τις ανάγκες της τροπολογίας που έχετε - τροπολογία στη Βουλή; Αφού το ξέρατε, γιατί δεν το προγραμματίσατε σωστά και να το φέρετε και σύννομα και όχι σε μια κύρωση, αλλά να το φέρετε σε ένα σχετικό νομοσχέδιο; Γιατί το κάνατε αυτό λοιπόν; Γιατί λειτουργείτε έτσι πρόχειρα; Εάν λειτουργείτε έτσι πρόχειρα και λειτουργεί και η Ελληνική Αστυνομία έτσι πρόχειρα, αυτό μας φοβίζει για την ασφάλεια των πολιτών. Ξέρετε, στις αρχές του μήνα πήγα στο αστυνομικό τμήμα της περιοχής μου να δώσω το παρών χάριν της εγκληματικής οργάνωσης, της συμμορίας Σαμαρά. Δεν με σταματά κανείς. Είχε ξαναγίνει αυτό το επεισόδιο επί Δένδια Υπουργού. Είχα ξαναπεί τα ίδια λόγια εδώ, δείγμα ότι δεν διαφέρετε σε τίποτα από τη Νέα Δημοκρατία. Μπαίνω μέσα και δεν με σταματά κανείς. Μπαίνω στον αξιωματικό υπηρεσίας και του λέω: «Χριστός Ανέστη! Τι έγινε;». Μου λέει: «Μόνος μου είμαι». Του λέω: «Δεν έχεις άλλον;». Μου λέει: «Πήγε μία στιγμή να πάρει κάτι». Βλέπω έναν κακομοίρη αστυνομικό με μία σακούλα με σουβλάκια. Λέω: «Πώς επιζείτε εδώ; Εάν περάσει ένα αυτοκίνητο και γαζώσει;». Μου λέει: «Κύριε Παππά, ένας Θεός ξέρει! Ο Θεός βοηθός!». Αυτήν την Ελληνική Αστυνομία έχουμε. Εμείς δεν θέλουμε τέτοια Αστυνομία. Εσείς έχετε πάρει τη σκυτάλη από τη Νέα Δημοκρατία και συνεχίζετε και έχετε μία διακοσμητική Ελληνική Αστυνομία και όχι μόνο. Μία Ελληνική Αστυνομία η οποία ξυλοκοπεί τον ελληνικό λαό όταν διεκδικεί δικαιώματα, ξυλοκοπεί τους Έλληνες που διαμαρτύρονται έξω από τα hot - spots. Έλληνες ξυλοκοπεί! Και έχει και έναν πολιτικό προϊστάμενο, ο οποίος αρνείται - πέρα από μία εξαίρεση, διότι είχατε έρθει σε μία επίκαιρη προχθές - να απαντήσει τελείως εξωθεσμικά, αντισυνταγματικά και αντιδημοκρατικά στις ερωτήσεις της τρίτης πολιτικής δυνάμεως.
Θα σας απαντήσω.
Γιατί μειδιάτε, κύριε Υπουργέ; Είναι πολύ σοβαρό αυτό που σας λέω και θα πρέπει να τοποθετηθείτε. Τι είστε εσείς, δηλαδή; Πιο δημοκρατικός από τους υπόλοιπους συναδέλφους σας; Από το ΠΑΣΟΚ προέρχεστε. Τι το παίζετε, έτσι για να πάρετε δάφνες δημοκρατικότητας και συριζαίϊκες δάφνες; Γιατί το κάνετε αυτό; Δεν απαντάτε. Γιατί δεν απαντάτε; Δεν έχετε χρόνο; Είναι τόσο σπουδαίο το έργο σας;
Μιλήστε και θα σας απαντήσω.
Δεν λέω ανακρίβειες. Εσείς είστε, ο Μουζάλας, ο Υπουργός Εξωτερικών, ο Πολάκης. Τι είστε εσείς; Είστε κάτι διαφορετικό από τους υπόλοιπους Υπουργούς; Επί της ουσίας. Δεν θα έπρεπε να μιλήσω για την τροπολογία, γιατί δεν είναι σύννομη. Ένα το κρατούμενο. Δεύτερον, υπήρχε, έγινε με τροπολογία πάλι τον Ιανουάριο. Και μάλιστα εδώ η Νέα Δημοκρατία έκανε τερτίπια. Όντως, για να μπορέσει να μιλήσει για την τροπολογία, είπε στην επιτροπή ότι επιφυλάσσεται, για να της δοθεί το πεντάλεπτο να κάνει το λογύδριό του ο εισηγητής. Τι ψήφισε τον Ιανουάριο του 2016 η Νέα Δημοκρατία στη σχετική τροπολογία, που σήμερα λέει «παρών»; Θυμάται κανείς; Γιατί εγώ δεν το θυμάμαι, θέλω να μου το πείτε, αφού είμαστε πιο χαλαροί και έχει εισάγει νέα ήθη - και καλά κάνετε - η αγαπητή κυρία Πρόεδρος. Θυμάστε τι είχατε ψηφίσει τον Ιανουάριο του 2016; Κύριοι της Νέας Δημοκρατίας, τι είχατε ψηφίσει τότε; Ξέρετε; Θυμάστε; Ούτε καν θυμάστε. Τώρα το γυρίζετε και λέτε τα «παρών», λέτε τα «όχι», θα πείτε τα «όχι» το Σαββατοκύριακο, τα πολλά «όχι», για να δείξετε εσείς ότι πλέον κάνετε αντιπολίτευση. Καμμία αντιπολίτευση δεν κάνετε. Καμμία εμπιστοσύνη δεν πρέπει να έχει ο ελληνικός λαός και σε εσάς και στον Πρόεδρό σας, ο οποίος κήρυξε και τον πόλεμο κατά της Χρυσής Αυγής. Να σας θυμίσω όταν ερχόμασταν σιδηροδέσμιοι εδώ, σ' αυτό το κτήριο, στην Ελληνική Βουλή, που μας άφηναν τα αστυνομικά στα υπόγεια - εσείς ήσασταν κυβέρνηση - και ψηφίζατε εδώ όλοι υπέρ της άρσεως ασυλίας των Βουλευτών της Χρυσής Αυγής, αλλά στους διαδρόμους, όταν βγαίναμε να κάνουμε ένα τσιγάρο στον διάδρομο, βγαίνατε και λέγατε: «Έχετε δίκιο, ρε παιδιά, τι να κάνουμε;». Όμως, ερχόσασταν μέσα εδώ και ψηφίζατε υπέρ της άρσεως ασυλίας. Τι συμπέρασμα βγάζουμε; Ότι είστε μειωμένης συνείδησης, μειωμένου ηθικού αναστήματος και έχετε συγχρόνως και μειωμένη αυτοεκτίμηση. Μη νομίζετε ότι επειδή είναι Κυβέρνηση ο ΣΥΡΙΖΑ, δεν θα τα ακούτε και εσείς που είστε η δεύτερη, η έτερη πλευρά του ιδίου νομίσματος. Είμαστε κατά της τροπολογίας. Κανονικά δεν έπρεπε να τοποθετηθούμε καθόλου. Μας δόθηκε η ευκαιρία να πούμε κάποια πράγματα, όχι για εσάς - γιατί εσείς μυαλό δεν βάζετε - αλλά κυρίως για τον ελληνικό λαό που μας βλέπει. Ευχαριστώ.
Ευχαριστούμε και εμείς. Τον λόγο έχει ο κ. Κεγκέρογλου από τη Δημοκρατική Συμπαράταξη.
Ευχαριστώ, κύριε Πρόεδρε. Ξεκινώ, λέγοντας ότι είμαι από δεκαέξι ετών στο ΠΑΣΟΚ. Από την ΠΑΜΚ ξεκίνησα. Τον κ. Τόσκα δεν τον είδα ποτέ στο ΠΑΣΟΚ. Επομένως, δέχεται άδικη κριτική. Και επειδή η κριτική που του ασκείται είτε από τη Χρυσή Αυγή είτε από τις οργανώσεις και τους Βουλευτές του ΣΥΡΙΖΑ συντείνει στο ίδιο πράγμα, ίσως να κάνει και κάτι καλό, ίσως να είναι σωστές οι ενέργειες για τις οποίες τον κατηγορούν. Έρχομαι τώρα στην τροπολογία. Έχουμε καταθέσει μία τροπολογία που έχει δύο θέματα υπερεπείγοντα. Υπάρχει άμεση ανάγκη να λυθούν τα δύο θέματα τα οποία αναφέρονται στη συγκεκριμένη τροπολογία. Γιατί, η τροπολογία του κυρίου Υπουργού - και το ακούσαμε με καλή διάθεση - έρχεται στη Βουλή προκειμένου να αντιμετωπιστεί ενδεχόμενο πρόβλημα. Εδώ, μιλάμε για πρόβλημα που έχει δημιουργηθεί, έχει προκληθεί από τη λανθασμένη νομοθέτηση από το Υπουργείο Διοικητικής Μεταρρύθμισης και εδώ και τρεις μήνες δεν διεξάγονται εξετάσεις για την απόκτηση άδειας οδήγησης και την αναβάθμιση άδειας οδήγησης. Αυτό τι σημαίνει; Σημαίνει ότι χιλιάδες κόσμου δεν μπορεί να εξεταστεί και να λάβει το δίπλωμα, με αποτέλεσμα είτε να μη μπορεί να εργαστεί είτε τα όργανα της Ελληνικής Αστυνομίας να βάζουν τα απαιτούμενα πρόστιμα στους ανθρώπους που δεν αποκτούν το αναβαθμισμένο επαγγελματικό δίπλωμα το οποίο χρειάζονται. Γιατί; Γιατί οι υπηρεσίες δεν λειτουργούν. Σήμερα που μιλάμε, υπάρχει κατάληψη στις διευθύνσεις μεταφορών του Ηρακλείου της Θεσσαλονίκης και στις άλλες διευθύνσεις μεταφορών της χώρας. Υπάρχει πιο υπερεπείγον θέμα για να αντιμετωπιστεί και να λυθεί; Και υπάρχει εδώ τοποθέτηση από υπεύθυνο κόμματος που λέει ότι δεν είναι επείγον το θέμα. Το δεύτερο θέμα - το οποίο επιλαμβάνεται η τροπολογία - αφορά τις εκτιμήσεις των ζημιών του ΕΛΓΑ. Γνωρίζετε ότι πριν από τρεις μήνες έγιναν τεράστιες καταστροφές σε όλες τις καλλιέργειες και στη βόρειο Ελλάδα αλλά και στη νότιο Ελλάδα, σε όλη την έκταση της χώρας. Οι εκτιμητές δεν μπορούν να πάνε να κάνουν τις εκτιμήσεις λόγω του ότι ο ίδιος νόμος κατήργησε τη δυνατότητά τους να χρησιμοποιούν τα δικά τους αυτοκίνητα. Το αποτέλεσμα ποιο είναι; Να μην γίνονται οι εκτιμήσεις. Ενώ, λοιπόν, οι άνθρωποι έχουν πληρώσει ασφαλιστικές εισφορές μέσω του ΕΛΓΑ, δεν γίνονται οι εκτιμήσεις. Μετά από λίγο καιρό δεν θα μπορούν να γίνουν οι εκτιμήσεις, γιατί δεν θα υπάρχουν τα δείγματα των ζημιών με αποτέλεσμα να χάσουν δικαιώματα. Τι πιο υπερεπείγον; Και τα δύο θέματα, λοιπόν, της τροπολογίας είναι υπερεπείγοντα. Θα πω για ποιο λόγο είναι και αρμοδιότητα του Υπουργείου. Κατ' αρχάς ο Υπουργός, που έχει την ιδιοκτησία, την κατοχή, την ευθύνη να εισαγάγει ένα νομοσχέδιο, είναι και αρμόδιος να πει το ναι ή το όχι σε μια τροπολογία σε συνεννόηση φυσικά με τον συναρμόδιο Υπουργό ή και μετά την τοποθέτηση του αρμόδιου Υπουργού. Αυτό είναι δεδομένο. Πολλές φορές δεν απαιτείται και η παρουσία του μετά από συνεννόηση όμως. Γι' αυτό υπάρχει και η Γενική Γραμματεία της Κυβέρνησης, για να γίνονται οι αναγκαίες συνεννοήσεις όταν υπάρχουν υπερεπείγοντα θέματα. Σας λέγω ότι θυμάμαι πως στη συγκεκριμένη τροπολογία, που απεδέχθη ο κ. Φίλης δεν ήταν καν ο Υπουργός μέσα. Όχι μόνο γι' αυτή αλλά και για άλλες τροπολογίες έχει γίνει αυτό. Δεν είναι, λοιπόν, απαραίτητο. Θα σας πω, όμως, και κάτι άλλο κ. Δρίτσα, κύριε Υπουργέ Ναυτιλίας. Σας έχουν μεταφέρει την αρμοδιότητα. Είναι και της δικής σας αρμοδιότητας αυτά τα δύο θέματα. Ο κ. Σπίρτζης, ο κ. Αποστόλου, Υπουργός Αγροτικής Ανάπτυξης, και ο κ. Παρασκευόπουλος σας έχουν μεταφέρει την αρμοδιότητα. Το νομοσχέδιο, που συζητάμε, στο οποίο είμαστε θετικοί, - να το θυμίσω, γιατί τοποθετηθήκαμε στην επιτροπή - έχει θέμα το μνημόνιο συνεργασίας με την Κίνα, με τους Κινέζους, για θαλάσσιες υποθέσεις. Οι τρεις αυτοί Υπουργοί, λοιπόν, τα έχουν κάνει θάλασσα και στη συνέχεια ποιούν τους Κινέζους. Σας το έχουν μεταφέρει, λοιπόν, το θέμα. [[Χειροκροτήματα]] Παρακαλώ πολύ συνεννοηθείτε με τον Γενικό Γραμματέα της Κυβέρνησης γι' αυτά τα δύο υπερεπείγοντα. Οι τροπολογίες είναι ακριβώς αυτές, η μία που είχε φτιάξει ο κ. Χουλιαράκης και την είχε φέρει αλλά αποσύρθηκε και η άλλη, που είχε φτιάξει ο κ. Αποστόλου, που την είχε φέρει αλλά αποσύρθηκε. Ήταν το άρθρο 45 στο νόμο για τους συνεταιρισμούς και το άλλο πρέπει να ήταν το άρθρο 7. Δεν έχουν επιβάρυνση στον κρατικό προϋπολογισμό. Για ποιο λόγο; Γιατί πληρώνουν αυτοί, που θέλουν να κάνουν εξέταση ένα παράβολο των 10 ευρώ και από εκεί πληρώνονται οι εξεταστές. Άρα, δεν υπάρχει επιπλέον επιβάρυνση στον κρατικό προϋπολογισμό, ούτε στους πολίτες. Το ίδιο ισχύει και για τις εκτιμήσεις του ΕΛΓΑ, αφού πληρώνουν τα τέλη εκτιμήσεων. Επομένως, δεν υπάρχει επιβάρυνση στον κρατικό προϋπολογισμό. Κλείνω, λέγοντας ότι εάν δεν γίνει μια προσπάθεια να γίνουν δεκτές οι τροπολογίες, παρ' ότι βλέπουμε με θετικό μάτι την τροπολογία του Υπουργού για την ενδεχόμενη ανάγκη, όταν δεν αντιμετωπίζεται η επείγουσα ανάγκη με πρόβλημα αυτή τη στιγμή σε πολλές χιλιάδες πολίτες, θα είμαστε με το «παρών». Δεν θα είμαστε αντίθετοι, θα είμαστε με το «παρών». Ευχαριστώ πολύ, κυρία Πρόεδρε.
Κυρία Πρόεδρε, μια διευκρίνιση. Έκανα κάτι λάθος, έκανα ένα ατόπημα και πρέπει να το διορθώσω. Είκοσι δευτερόλεπτα, κυρία Πρόεδρε.
Ορίστε κύριε Παππά, έχετε τον λόγο.
Κυρία Πρόεδρε, εμείς οι Έλληνες εθνικιστές και προσωπικά εγώ δεν έχω κανένα πρόβλημα να πω mea culpa, δηλαδή, να πω «λάθος μου». Προηγουμένως, κατά την ανάπτυξη των θέσεων μας, σχετικά με την τροπολογία, είπα στον κ. Τόσκα ότι δεν απαντάει στις ερωτήσεις μας. Ήταν ένα λάθος. Ο κ. Τόσκας απαντάει στις ερωτήσεις μας, άλλοι συνάδελφοί του δεν απαντούν. Θέλω να το διορθώσω και να πω, κύριε Τόσκα, mea culpa, δεν θα επαναληφθεί, ειπώθηκε πάνω στον αντιπολιτευτικό οίστρο. Ευχαριστώ.
Ο κ. Αμυράς έχει τον λόγο για πέντε λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι και αγαπητοί Υπουργοί, δυστυχώς και σήμερα γίνεται ξεκάθαρα και με τον πιο έντονο τρόπο ανάγλυφα τοποθετημένο μπροστά μας ότι νομοθετείτε με έναν ύπουλο τρόπο. Είπε ο κ. Δρίτσας πριν, απορρίπτοντας τη βουλευτική τροπολογία Λοβέρδου για την κατάργηση της παραχώρησης της Φαληρικής Ακτής και της εξόδου της Καλλιθέας στη θάλασσα προς το Υπουργείο Δικαιοσύνης, ότι δεν μπορεί να κάνει δεκτή αυτή την τροπολογία, πρώτα απ' όλα, γιατί είναι ο ίδιος αναρμόδιος. Αυτό, αγαπητέ κύριε Δρίτσα, θα το πείτε στον κ. Φίλη, όταν θα τον δείτε έξω στο διάδρομο; Ο κ. Φίλης, εδώ πριν από δέκα μέρες, την Παρασκευή 6 Μαΐου, έκανε δεκτή μια βουλευτική τροπολογία των κυβερνητικών Βουλευτών του ΣΥΡΙΖΑ, με την οποία παραχωρούσε τη μεγάλη έκταση, αυτό το τεράστιο οικόπεδο, το μεγάλο χώρο που βρίσκεται το beach volley, στο Υπουργείο Δικαιοσύνης για να χτίσει δικαστήρια. Τότε δεν υπήρχε αναρμοδιότητα Φίλη; Θα το πείτε στον κ. Φίλη; Και να ήταν μόνο αυτό! Μια τροπολογία την ίδια μέρα σε εκείνο το σχέδιο νόμου για την έρευνα για την επαγγελματική εκπαίδευση, είχε - άκουσον, άκουσον - έκταση τριάντα πέντε σελίδων και θεωρείτε αυτή τη διαδικασία εσείς, όταν γίνεται από εσάς νύχτα, με λαθρόβιους τρόπους, νόμιμη και σωστή και όταν έρχονται Βουλευτές να θεραπεύσουν ένα λάθος, που εσείς οι ίδιοι προκαλέσατε, επικαλείστε λόγους τυπικούς, οι οποίοι εν πάση περιπτώσει δεν μπορεί να ισχύουν μόνο για τη μια πλευρά και όχι για την άλλη! Επί της ουσίας, όμως, η τροπολογία Λοβέρδου έχει ουσία και θα έπρεπε, κυρίως εσείς οι Βουλευτές του ΣΥΡΙΖΑ, που κάνατε νόμο του κράτους μια νυχτερινή τροπολογία, που έφερε τα πάνω κάτω στο παράκτιο μέτωπο της Αθήνας, να την είχατε κάνει δεκτή. Εσείς θα έπρεπε να είχατε πρωτοστατήσει στο να συζητηθεί και να ψηφιστεί, διότι αυτή τη στιγμή η έκταση αυτή, πολλών εκατοντάδων στρεμμάτων, με την τροπολογία της νύχτας απαλλάσσεται από τις δεσμεύσεις του ρυθμιστικού. Είναι ένα οικόπεδο μαύρο, ένα τρύπιο οικόπεδο, που κανείς δεν ξέρει πού θα καταλήξει και ό,τι ήθελε προκύψει γι' αυτό το οικόπεδο. Όσο δε για τα περιβαλλοντικά, που είπατε, κύριε Δρίτσα, κάνετε λάθος. Προφανώς, δεν είστε ενημερωμένος και είχε δίκιο ο κ. Καρράς, που έθεσε το θέμα το περιβαλλοντικό. Προσέξτε τώρα. Το ρυθμιστικό σχέδιο Αθήνας - Αττικής 2021 στο τεύχος της παρουσίασης του Υπουργείου Περιβάλλοντος, που περιλαμβάνεται τον Ιούνιο του 2011 στις ανακοινώσεις - μπείτε στο διαδίκτυο να το δείτε - λέει ξεκάθαρα για το κομμάτι αυτό γης, που τώρα είναι ορφανό, μετά τη νυχτερινή τροπολογία των κυβερνητικών Βουλευτών. Τι λέει, λοιπόν; Λέει ότι αποτελεί μια περιβαλλοντική ασπίδα για ένα ανοιχτό θαλάσσιο μέτωπο, άκρως απαραίτητο για το σύνολο του Λεκανοπεδίου. Απαιτείται και επιβάλλεται - προσέξτε, σας διαβάζω - «διατήρηση του φυσικού χώρου και της βιοποικιλότητος, προσαρμογή στην κλιματική αλλαγή, άνευ πρόσθετης επιβάρυνσης σε κτηριακές υποδομές και κυκλοφοριακό φορτίο». Για να ξεπεράσουμε το τεχνικό πρόβλημα, γιατί δεν καλεί - ο Γραμματέας της Κυβέρνησης θα μας βλέπει τώρα από το κανάλι της Βουλής - τον αρμόδιο Υπουργό Δικαιοσύνης να έρθει να συζητήσουμε, να κάνει δεκτή την τροπολογία Λοβέρδου και έτσι να λύσουμε το πρόβλημα, που εσείς οι ίδιοι δημιουργήσατε; Αυτή είναι η ουσία του πράγματος. Εκτός αν έχετε άλλα σχέδια για την έκταση του παράκτιου μετώπου και δεν μας τα λέτε. Θέλετε να το πουλήσετε; Θέλετε δεν ξέρω τι να το κάνετε; Θέλετε να το δώσετε για ένα νέο hot spot; Πείτε το, για να περάσει από τη βάσανο των ερωτήσεων εδώ, της διαδικασίας και να το συζητήσουμε και όχι να έρχεται μέσα από τροπολογίες κυβερνητικών Βουλευτών, πίσω από τις οποίες κρύβεται η Κυβέρνηση και δεν έχουμε τη δυνατότητα επ' αυτού μετά εμείς να αρθρώσουμε αντίθετη κουβέντα, επειδή σήμερα δεν είναι εδώ ο αρμόδιος Υπουργός. Όμως, ήταν προχθές! Και πάλι προχθές δεν ήταν εδώ και την έκανε πάλι δεκτή! Η Καλλιθέα και το Φάληρο έχουν ανάγκη από αυτούς τους ανοιχτούς χώρους. Εγώ παρακολουθώ με ενδιαφέρον έναν νέο Δήμαρχο στην Καλλιθέα τον Δημήτρη Κάρναβο - ανεξάρτητος, δεν κατέβηκε με κόμμα - , ο οποίος μέσα σε δύο χρόνια έχει αναζωογονήσει όσο μπορεί την αγορά της Καλλιθέας. Διοργανώνει διαρκώς δράσεις εξόδου της πόλης προς τη θάλασσα και ξαφνικά τώρα εμείς είμαστε υποχρεωμένοι να περιμένουμε πότε ο οποιοσδήποτε Υπουργός δεήσει να καθίσει να συζητήσει αυτό το σοβαρό πρόβλημα. Δεν είναι έτσι τα πράγματα! Επίσης, όσον αφορά την υπουργική τροπολογία του κ. Τόσκα, κύριε Υπουργέ, στο περιεχόμενό της όλοι θα συμφωνήσουμε. Σε αυτό που δεν συμφωνούμε είναι το ότι έχουμε μια δεύτερη παράταση, παράταση της παράτασης. Αυτή η χώρα πρέπει να πάψει να ζει με παρατάσεις. Πρέπει να πάψει να ζει με σωληνάκια. Χρειαζόμαστε σχέδιο και, πάνω απ' όλα, αυτό το σχέδιο που χρειαζόμαστε, δεν είναι άλλο από το πλαίσιο, που πρέπει να καθοριστεί στις προμήθειες του ελληνικού Δημοσίου. Δυστυχώς ο ΣΥΡΙΖΑ, κυρίες και κύριοι συνάδελφοι, ως προς τις προμήθειες του ελληνικού δημοσίου, του Λιμενικού, της Πυροσβεστικής, της Αστυνομίας, έχει κάνει ρουτίνα την κατά παρέκκλιση διατάξεων προμήθεια υλικών, υπηρεσιών και άλλων προϊόντων και αγαθών, χωρίς να εξασφαλίζεται η διαφάνεια, η λογοδοσία και ο έλεγχος. Άρα, εμείς στη δική σας τροπολογία, κύριε Υπουργέ, θα ψηφίσουμε «παρών». Βεβαίως, κάνω μια έκκληση στους συναδέλφους του ΣΥΡΙΖΑ, η οποία είναι η εξής: Αγαπητοί συνάδελφοι του ΣΥΡΙΖΑ, αφυπνιστείτε και ελάτε εδώ να πιέσετε εσείς πρώτοι τους Υπουργούς και την Κυβέρνηση για να συζητήσουμε την τροπολογία Λοβέρδου για την αποκατάσταση του προβλήματος και αυτής της υπόπτως χαοτικής κατάστασης, όσον αφορά τα χωροταξικά, τα ιδιοκτησιακά της χρήσης γης στο παράκτιο μέτωπο Φαλήρου - Καλλιθέας. Ευχαριστώ.
Κύριε Παπαχριστόπουλε, έχετε τον λόγο.
Ευχαριστώ, κυρία Πρόεδρε. Περίμενα σήμερα ένα ήσυχο απόγευμα, όπως έγινε γύρω στις 12.00΄ για ανταλλαγή πολιτιστικών κέντρων ανάμεσα σε μια υπερδύναμη, που είναι η Κίνα και την Ελλάδα. Νομίζω ότι δεν υπάρχει άνθρωπος να διαφωνεί με τη συνεργασία με μια χώρα που έχει ένα δισεκατομμύριο τετρακόσια εκατομμύρια πληθυσμό και ήδη έχουμε κάποιες σχέσεις, μέσω του Λιμανιού του Πειραιά και δεν θα είχα κανέναν δισταγμό να πω και ένα «μπράβο» σε αυτούς, που το ξεκίνησαν και να κάνουμε και την αυτοκριτική εμείς, που το συνεχίζουμε τώρα. Όμως, θέλω εδώ να πω το εξής: Θα περίμενε κάποιος να ακούσει κάποια θετικά σχόλια. Μάλιστα μου έκανε φοβερά θετική εντύπωση το μεσημέρι στην Αίθουσα της Γερουσίας κάτι που δεν είδα σήμερα. Δε νομίζω ότι υπάρχει άνθρωπος να διαφωνεί ότι αυτή η συμφωνία είναι για καλό της χώρας μας. Εγώ θέλω να θυμίσω, γιατί μιλάω πρακτικά, ότι πριν από τέσσερα - πέντε χρόνια δεν πάταγε Κινέζος εδώ στην Ελλάδα. Το 2015 ήταν εκατόν είκοσι χιλιάδες τουρίστες και φέτος προβλέπεται να είναι διακόσιες χιλιάδες. Εγώ το βλέπω πρακτικά και νομίζω ότι είναι πολύ καλό για εμάς και δεν το συζητάω. Όμως, βλέπω ότι ενώ θα μπορούσε πολύ όμορφα και εποικοδομητικά να τελειώσει αυτή η κουβέντα και η Αντιπολίτευση να ασκεί το αναφαίρετο δικαίωμά της, μερικές φορές η ίδια υπονομεύει την αξιοπιστία της. Θέλω και εγώ, λοιπόν, να θυμίσω μερικά πράγματα, γιατί βλέπω μια επιθετική διάθεση σε στιγμές, που δεν είναι κατάλληλες. Στις 24 του μήνα, δηλαδή, σε μερικές μέρες, πιστεύω ότι κλείνει μια αξιολόγηση, που δυστυχώς κάποιοι είχαν ποντάρει να μην γίνει. Νομίζω ότι θα μπει η χώρα σε μια άλλη τροχιά και θα ξεκινήσει μια καινούργια πραγματικότητα. Και θέλω να είμαι λίγο καυστικός και να θυμίσω νωπά γεγονότα, όπως το ένταλμα σύλληψης για έναν άνθρωπο, που εδώ και δεκαέξι χρόνια ταλαιπωρούσε τη δικαιοσύνη και αναφέρομαι στον Πρόεδρο του Ελληνικού Ερυθρού Σταυρού. Θέλω να θυμίσω ότι σφίγγει ο κλοιός καθημερινά πίσω από έναν τραπεζίτη, που τον τρέχει η Κυπριακή Δημοκρατία εδώ και χρόνια. Θέλω να θυμίσω ότι πρόσφατα ακούσαμε διαλόγους του κυβερνητικού εκπροσώπου της Αξιωματικής Αντιπολίτευσης με προφυλακισμένο υπόδικο. Θέλω ακόμα να θυμίσω ότι το μισό φιλικό περιβάλλον του πρώην Πρωθυπουργού είναι στις λίστες των panama papers. Τι θέλω να πω; Θα έπρεπε να είμαστε λίγο πιο προσεκτικοί στην αντιπολιτευτική μας τακτική, όταν βλέπουμε ότι αυτή η Κυβέρνηση για πρώτη φορά - εγώ θα την ήθελα ακόμα πιο δραστική - παίρνει διαζύγιο με τη διαπλοκή και τη φοροδιαφυγή. Τελειώνοντας να πω το εξής: Σαφώς και ψηφίζουμε την τροπολογία του Υπουργού και σαφώς τη σύμβαση. Θέλω να μιλήσω για αυτό που είπε ο Κοινοβουλευτικός Εκπρόσωπος της Δημοκρατικής Συμπαράταξης. Πράγματι, αυτό είναι ένα θέμα που απασχόλησε τους πάντες και εμάς. Θα ήθελα όμως να είμαστε περισσότερο προσεκτικοί, γιατί νομίζω ότι ήδη έχει διευθετηθεί. Νομίζω ότι είναι ένα θέμα που έχει πάρει το δρόμο του σωστά - αυτή είναι η δική μου εκτίμηση - και αυτήν τη στιγμή εγείρεται περισσότερο για αντιπολιτευτικούς λόγους και λιγότερο για λόγους ουσίας. Ευχαριστώ πολύ, κυρία Πρόεδρε.
Κι εμείς ευχαριστούμε για τον χρόνο και το μέτρο. Τον λόγο έχει ο κ. Μεγαλομύστακας.
Κυρία Πρόεδρε, θα ήθελα να λάβω τον λόγο για ένα λεπτό κι εγώ συμπληρωματικά.
Αν δεν έχει συμπληρώσει τον χρόνο του ο συνάδελφός σας, κύριε Καρρά. Έχουμε σπάσει το ρεκόρ. Ορίστε, κύριε Μεγαλομύστακα, έχετε τον λόγο.
Ευχαριστώ, κύριε Πρόεδρε. Θα είμαι πολύ σύντομος. Ακούω τη σημερινή συζήτηση και μου δημιουργείται απορία για το τι συμβαίνει εδώ, δυστυχώς. Άκουσα προηγουμένως τον εκπρόσωπο των Ανεξαρτήτων Ελλήνων να λέει ότι θα κυλούσαν όμορφα και ήσυχα τα πράγματα, αν η Αντιπολίτευση δεν έκανε αυτό που κάνει τώρα. Μα, παραδεχθήκατε ότι ήταν λάθος και η μία τροπολογία. Εμείς από τον Γενάρη σας είχαμε πει, για την τροπολογία σχετικά με την Ελληνική Αστυνομία, ότι θα έπρεπε να νομοθετήσετε και όχι να γίνεται με τροπολογίες. Σας είχαμε κάνει επιτακτική την ανάγκη να νομοθετήσετε τότε. Επομένως, είναι ένα λάθος σας. Η Αντιπολίτευση είναι εδώ για να σας παρουσιάζει και να αντιπολιτεύεται τα λάθη σας. Αν είναι να μην κάνουμε διάλογο για τα λάθη, τι μπορούμε να κάνουμε; Τότε να σηκωθούμε να φύγουμε, να πάμε στα σπίτια μας. Στη συνέχεια, ξέρετε κι εσείς ότι η τροπολογία του κ. Λοβέρδου είναι σωστή. Όλοι εδώ μέσα το ξέρουμε. Την τροπολογία που φέρατε εσείς, το νομοσχέδιο για την έρευνα, ο κ. Φίλης την πέρασε, χωρίς να είναι ο Υπουργός εδώ. Τώρα μας λέτε ότι είναι λάθος. Χαίρω πολύ. Τι περιμένετε δηλαδή; Περιμένετε να μην αντιδράσουμε σε αυτό; Σήμερα θα έπρεπε να είναι ο Υπουργός εδώ, εφόσον θέλετε να είναι, και να την κάνετε και δεκτή. Είναι ένα πρόβλημα που και εσείς παραδεχθήκατε ότι υπάρχει και θα έπρεπε να το λύσουμε όσο πιο σύντομα μπορούμε. Το φέρατε την προηγούμενη φορά. Μπορείτε να το λύσετε πάλι με τον ίδιο τρόπο. Εσείς όμως αναιρείτε την πολιτική σας. Περιμένατε να μην το καταλάβουμε και να μην το δούμε; Το φέρατε μαύρα μεσάνυχτα. Να το αφήσουμε έτσι; Όσον αφορά τη δεύτερη τροπολογία που έφερε η Δημοκρατική Συμπαράταξη, και αυτή θα έπρεπε να την κάνετε δεκτή. Είναι ένα πρόβλημα που υπάρχει στην κοινωνία μας αυτήν τη στιγμή. Δεν μπορώ να καταλάβω, αφού ξέρετε ότι είναι λάθος - το είπε ο εισηγητής σας, είπε ότι είναι λάθος - γιατί δεν το διορθώνετε άμεσα. Πραγματικά δεν μπορώ να καταλάβω. Αυτά βλέπει ο κόσμος και μας κοροϊδεύει. Έχει απαξιώσει το πολιτικό μας σύστημα. Δεν λέω ότι οι προηγούμενοι ήταν οι σωστοί ούτε άγγελοι ούτε τίποτα τέτοιο. Όμως, μην κάνετε τα ίδια λάθη που έκαναν οι προηγούμενοι. Αυτά ήθελα να πω. Αφήνω λίγο από το χρόνο μου. Σίγουρα είμαστε υπέρ της κύρωσης με την Κίνα, αν και με στενοχώρησε αυτό που άκουσα από τον Υπουργό, ο οποίος είπε «οι μικρότεροι κερδίζουν πάντα τους μεγαλύτερους». Είμαστε μία πολύ ισχυρή δύναμη στα ναυτιλιακά και το ξέρετε όλοι. Είμαστε θετικοί σε αυτό. Θα θέλαμε να έρθουν και οι υπόλοιπες τροπολογίες σήμερα προς συζήτηση.
Κύριε Καρρά, έχετε τον λόγο για ένα λεπτό.
Δεν θα πω πολλά. Έχω καλυφθεί από τον κ. Μεγαλομύστακα. Μόνο θα σημειώσω τούτο. Αντέδρασε ο κ. Δρίτσας στην τοποθέτησή μου για τα περιβαλλοντικά του Φαλήρου και για τον τρόπο νομοθέτησης, λέγοντας ότι μιλάω για να με δείξει η τηλεόραση. Ε, ναι, ας με δείξει η τηλεόραση, να δείξει και την Κυβέρνηση, να δείξει και την Αντιπολίτευση. Και γιατί αναφέρθηκα στα περιβαλλοντικά; Διότι το έγκλημα είναι περιβαλλοντικό με την εξής έννοια: Διασπά την ενότητα ενός νομοθετήματος για το οποίο η χώρα παιδεύεται από το 1986 με το ν.1650 περί προστασίας του περιβάλλοντος. Προσπαθεί αυτήν την περιοχή να την προστατεύσει και έρχεται μία τροπολογία και λέει τα αντίθετα. Είπε και κάτι ο κ. Δρίτσας. Θα δεχτώ ως ελαφρυντικό ότι δεν είχε ενημέρωση. Είπε τούτο: «Μα, είναι δυνατόν να ζητάτε με βουλευτική τροπολογία την κατάργηση μιας ρύθμισης;». Μα, πρώτη η Κυβέρνηση το έφερε με τροπολογία Βουλευτών μη θέλοντας να αναλάβει κανένα βάρος, μη θέλοντας οι Υπουργοί - που πολλοί είναι και Βουλευτές της περιφέρειας Β΄ Αθηνών - να αναλάβουν το βάρος. Έβαλαν, λοιπόν, τους Βουλευτές οι οποίοι είναι επαρχίας οι περισσότεροι. Εγώ δίνω χίλια ελαφρυντικά στους συναδέλφους που υπέγραψαν, γιατί δεν γνώριζαν τη διάσταση. Όμως, εμείς που διαμαρτυρόμεθα, οι οποίοι είμαστε της Αττικής και γνωρίζουμε σήμερα το πρόβλημα κι έχουμε γίνει και δέκτες των αντιδράσεων, οφείλουμε να συνεχίσουμε τις αντιδράσεις. Και τελειώνοντας θα πω τούτο, κυρία Πρόεδρε: Εάν αρχίσει μία επέμβαση στο παράλιο μέτωπο, δεν θέλω να είμαι μάντης κακών, γνωρίζω τα κτήρια, αν διατηρηθεί και δεν ανακληθεί, τότε θα συμβεί το εξής: Αύριο το Υπουργείο Δικαιοσύνης θα ζητήσει να κτίσει νέα κτήρια, θα ζητήσει να επεκταθεί γιατί οι ανάγκες από τα υφιστάμενα δεν καλύπτονται. Επομένως, είναι άμεση ανάγκη να λυθεί το πρόβλημα και όχι να συζητάμε μέσα στην Αίθουσα τον τρόπο. Ο τρόπος με τον οποίο ήρθε η παραχώρηση ήταν κακός και επομένως λογική είναι η πρόταση του συναδέλφου Λοβέρδου με τον ίδιο τρόπο να καταργηθεί.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερεις μαθήτριες και μαθητές και πέντε εκπαιδευτικοί συνοδοί από το 4ο Δημοτικό Σχολείο Λευκάδας. Η Βουλή σάς καλωσορίζει.
Κυρία Πρόεδρε, μπορώ να έχω τον λόγο;
Τι θέλετε, κύριε Ιλχάν;
Αν και δεν ανοίξατε κατάλογο, θέλω να πω για τη συγκεκριμένη τροπολογία του κ. Κεγκέρογλου.
Τώρα να το πείτε, εφόσον δεν τις δέχεται ο Υπουργός, τουλάχιστον…
Μα, δεν ανοίξατε κατάλογο κι εμείς είμαστε Βουλευτές. Ένα λεπτό, κυρία Πρόεδρε.
Για ένα λεπτό.
Εντάξει, αλλά είστε όλοι εκτός διαδικασίας. Μιλάτε για πράγματα…
Δεν ανοίξατε τον κατάλογο. Ένα λεπτό θέλω.
Ορίστε, έχετε τον λόγο.
Νομίζω, όμως, ότι αυτή η τροπολογία του κ. Κεγκέρογλου για τον ΕΛΓΑ είναι εξαιρετικής σημασίας. Και γιατί είναι εξαιρετικής σημασίας; Προσέξτε. Μετά από ένα μήνα δεν θα μείνει στο χωράφι τίποτα να πάνε να δουν οι εκτιμητές, οπότε εδώ πέρα από την παράλειψη της διοίκησης τελούνται αδικήματα. Ξέρετε το άρθρο 150 του Αστικού Κώδικα, η διοίκηση διώκεται για τις πράξεις και τις παραλείψεις. Είναι δυνατόν μετά από είκοσι μέρες, αν δεν δεχτείτε την τροπολογία αυτή, να πάμε στο χωράφι και να βρούμε κάτι να εκτιμήσει ο εκτιμητής; Μα, στους διαδρόμους οι Βουλευτές του ΣΥΡΙΖΑ παρακαλάνε να την κάνετε δεκτή και λένε ότι ο Υπουργός δεν την κάνει δεκτή. Δεν είναι μόνο εξαιρετικής σημασίας, αλλά σας το ξαναλέω ότι μετά από δέκα ή δεκαπέντε μέρες θα προκύψουν νομικά προβλήματα. Θα υποχρεώσουμε, λοιπόν, τους Έλληνες πολίτες να πάνε να κάνουν αγωγές για αποζημιώσεις για πράξεις και παραλείψεις της διοίκησης; Η έννοια είναι ευρύτερη. Ξέρετε, εδώ είναι ένα συνταγματικό δικαίωμα. Στον κανονισμό του ΕΛΓΑ έχουν δικαίωμα οι άνθρωποι να αποζημιωθούν. Εάν δεν γίνουν οι εκτιμήσεις, πώς θα αποζημιωθούν; Και σας εξήγησε ο συνάδελφος ότι εδώ δεν υφίσταται καμμία οικονομική επιβάρυνση του ελληνικού δημοσίου, άρα από αυτήν την παράλειψη θα ελεγχθείτε, κύριοι, και όχι ότι δεν βρίσκεται εδώ ο Υπουργός. Η ευθύνη είναι υπηρεσιακή και ολόκληρης της Κυβερνήσεως.
Συνολική.
Συνολική είναι η ευθύνη και νομικό είναι έτσι το πρόβλημα. Σας παρακαλούμε πολύ αυτή η τροπολογία πρέπει οπωσδήποτε να γίνει δεκτή ή να έρθει στην ψήφιση ενός άλλου νομοσχεδίου μέσα στην εβδομάδα και για να προλάβουμε τις εκτιμήσεις για τα χειρότερα, διότι το θέμα υφίσταται και είναι πραγματικό. Ευχαριστώ πολύ.
Κύριε Ιλχάν, έτσι κι αλλιώς θα ενημερωθούν οι Υπουργοί για αυτές τις τροπολογίες. Εννοείται αυτό, και θα επισπευσθούν. Κάποιος λόγος υπάρχει προφανώς που δεν τα έχουν θεσμοθετήσει. Μην αρχίσουμε να υποθέτουμε.
Μην είστε τόσο σίγουρη.
Τον λόγο έχει ο κ. Τόσκας.
Κυρία Πρόεδρε, κυρίες και κύριοι, χαίρομαι που στο τέλος επικρατεί ένα διαφορετικό κλίμα προσέγγισης του προβλήματος, γιατί όπως ξέρετε ο ν.4281/2014 δεν εφαρμόστηκε. Δεν μπορούσε να υλοποιηθεί ένας τέτοιος νόμος με μη ρεαλιστικά στοιχεία μέσα. Αυτήν τη στιγμή βρίσκεται υπό επεξεργασία το νέο νομοθετικό πλαίσιο για τις δημόσιες προμήθειες και αυτό αναμένουμε, προκειμένου να πάψουν να δημιουργούνται τέτοια προβλήματα, τα οποία, πράγματι, ως ένα σημείο έχουν την ανορθολογικότητά τους. Ανορθολογικό είναι, επίσης, το να μη μπορούμε να προσδιορίσουμε τον χρόνο περαίωσης ενός διαγωνισμού, που αυτήν τη στιγμή είναι κανονικά έξι μήνες, αλλά με την προσφυγή, όπως είπα πριν, στα διοικητικά δικαστήρια φτάνει κοντά στα δύο χρόνια. Είναι πράγματα μη αποδεκτά για τη σωστή λειτουργία ενός δημόσιου οργανισμού. Είναι σε εξέλιξη οι διαγωνισμοί, οι οποίοι αναφέρθηκαν πριν, που αφορούν καύσιμα, ελαιολιπαντικά, καθαριότητες, σίτιση και διάφορα άλλα πράγματα. Η διακοπή αυτών των προμηθειών θα δημιουργήσει τεράστιο πρόβλημα στη λειτουργία της αστυνομίας και αυτό μας ανάγκασε να φέρουμε αυτήν την τροπολογία με τη μορφή αυτή του επείγοντος για παράταση τεσσάρων μηνών μέχρι να έρθει στο Σώμα το νέο νομοθετικό πλαίσιο για τις δημόσιες προμήθειες. Βλέπετε ότι εκφράζω με μία αγωνία ό,τι θέλω να εκφράσω, γιατί υπάρχει σοβαρότατο πρόβλημα στη σωστή λειτουργία της αστυνομίας, την οποία παραλάβαμε με πάρα πολλά προβλήματα, με πολλά προβλήματα και στην κινητικότητα των αυτοκινήτων και των μοτοσικλετών. Προσπαθούμε, κάνουμε ό,τι μπορούμε και φυσικά δεν είμαστε διατεθειμένοι να αφήσουμε αυτά τα αυτοκίνητα και αυτές τις μοτοσυκλέτες χωρίς καύσιμα, χωρίς ελαιολιπαντικά και χωρίς σίτιση αυτούς που πρέπει να σιτίζονται. Σας ευχαριστώ πολύ.
Κύριε Δρίτσα, έχετε τον λόγο για ένα λεπτό, γιατί έχετε μιλήσει κι εσείς.
Κυρία Πρόεδρε, θα προσπαθήσω να μιλήσω λιγότερο από μισό λεπτό. Πρέπει να πω εντελώς τηλεγραφικά για την τροπολογία του κ. Λοβέρδου ότι απάντησε προχθές, πριν λίγες μέρες, στον κοινοβουλευτικό έλεγχο ο αρμόδιος Υπουργός Δικαιοσύνης και ενημέρωσε το Σώμα και τον ερωτώντα και προτείνοντα σήμερα Βουλευτή ότι είναι σε διαδικασία ρύθμισης διαφορετικής απ' αυτήν. Πρόκειται το αμέσως επόμενο διάστημα να ολοκληρωθεί αυτή η διαδικασία και θα επιλέξει άλλη λύση για την ανάγκη κάλυψης της λειτουργίας των δικαστηρίων στις μεγάλες δίκες. Αυτά τα ξέρει το Σώμα. Έληξε. Ο αρμόδιος Υπουργός απάντησε και έδωσε το πλήρες πλαίσιο και φυσικά μόλις ολοκληρώσει, θα αναλάβει και τη νομοθετική πρωτοβουλία που του ανήκει αποκλειστικά και αρμοδίως και θα το κάνει. Προς τι, λοιπόν, όλο αυτό; Δεύτερον, δεν είμαι συκοφάντης, κύριε Λοβέρδο. Σχολίασα υπαρκτές πολιτικές στάσεις, όχι μόνο δικές σας, αλλά όλων μας, στο επίδικο ζήτημα τότε των οροθετικών. Άλλοι τοποθετήθηκαν έτσι και άλλοι τοποθετήθηκαν αλλιώς. Δεν μιλάω για τις διώξεις. Μιλάω για την πολιτική στάση που κράτησε ο καθένας μας. Επομένως, δεν συκοφάντησα κανέναν και συκοφάντης δεν είμαι. Όλοι θυμόμαστε. Τρίτον, όσον αφορά την τροπολογία του κ. Κεγκέρογλου, που κατατίθεται σήμερα στις 2.30΄ το μεσημέρι ως εκπρόθεσμη, όταν ο αρμόδιος Υπουργός είναι στο εξωτερικό κι όταν τις επόμενες μέρες έχουμε νομοσχέδια που έχουν προαναγγελθεί ότι θα τεθούν, σοβαρολογούμε ότι θα χαθεί η αγροτιά και κρίνεται απ' αυτές τις ώρες, τα επόμενα πέντε λεπτά, την επόμενη μισή ώρα αν θα γίνει η καταστροφή στον αγροτικό κόσμο της χώρας κι αν θα πληγούν πολίτες, αγρότες; Πραγματικά, πιστεύετε ότι δεν υπάρχουν λύσεις;
Κύριε Υπουργέ, δεσμεύεται η Κυβέρνηση ότι θα τα κατεβάσει;
Δεν μπαίνω στην ουσία, κύριε συνάδελφε. Δεν μπαίνω στην ουσία. Θα συμφωνήσω μαζί σας ότι είναι πολύ σοβαρό ζήτημα και χρειάζεται ρύθμιση. Πράγματι. Από τις 2.30΄ το μεσημέρι, που κατατέθηκε αυτή η τροπολογία με τον Υπουργό στο εξωτερικό, θα αναλάβει ο Υπουργός Ναυτιλίας αρμοδιότητα;
Θέλω να μας πείτε αν δεσμεύεται η Κυβέρνηση ότι θα προχωρήσει.
Ο καθένας το καταλαβαίνει αυτό και μάλιστα σε μία διαδικασία όπου περιγράψαμε ότι δεν προβλεπόταν όλο αυτό και ότι έγινε μόνο και μόνο γιατί ένας Υπουργός είχε ένα υπερεπείγον ζήτημα. Ας μην τραβάμε τα πράγματα τόσο πολύ. Είναι μερικά πράγματα που νομίζω ότι μπορούν να μας ενώσουν όλους στο πλαίσιο της κοινής λογικής. Προς Θεού! Τέλος, το χιούμορ, κύριε Μηταράκη, για την ΕΔΑ δεν ήταν για κανέναν άλλο λόγο αλλά γιατί πραγματικά έχουμε ένα σοβαρού περιεχομένου κείμενο, το μνημόνιο αυτό της συνεργασίας στη θάλασσα της Ελλάδας με την Κίνα και εσείς δεν κάνατε καμμία αναφορά σε αυτό, παρά μόνο ότι το υπέγραψε ο κ. Βαρβιτσιώτης. Μα, καμμία αναφορά δεν έκανε η Αξιωματική Αντιπολίτευση στο περιεχόμενό του! Το χιούμορ, λοιπόν, ήταν γιατί άλλα θέλατε να πείτε εκτός από αυτά που σας καλεί η συγκεκριμένη πραγματικότητα να πείτε. Τέλος, κυρία Πρόεδρε, επειδή ακριβώς ο συνάδελφος ο κ. Τόσκας πρότεινε αυτή την τροπολογία και τίθεται ενώπιον του Σώματος για να ψηφιστεί, το σχέδιο νόμου που προτείνω ενώπιον του Σώματος πρέπει να διαφοροποιηθεί ως προς τον τίτλο και επομένως να είναι: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας, σχετικά με τη Συνεργασία στον τομέα των Θαλασσίων Υποθέσεων και άλλες διατάξεις». Ευχαριστώ.
Κυρία Πρόεδρε, θα ήθελα τον λόγο.
Πάλι, κύριε Λοβέρδο; Τι θέλετε;
Θα ήθελα να συνεχίσω την τοποθέτησή μου επί προσωπικού, για να το κλείσουμε. [[Θόρυβος στην Αίθουσα]] Κύριοι συνάδελφοι, εδώ είναι η Εθνική Αντιπροσωπεία και δεν υπάρχει άλλος προγραμματισμός για κανέναν.
Κύριε Λοβέρδο, νομίζω ότι έχετε υπερβεί κάθε όριο!
Ο διάλογος και η κριτική είναι το καθήκον της πολιτικής.
Έχετε πει για μία σειρά από Υπουργούς και Βουλευτές πάρα πολύ βαριά πράγματα και εσείς θίγεστε με το οτιδήποτε. Για κοιτάξτε το λίγο.
Κυρία Πρόεδρε, σε τριάντα δευτερόλεπτα θα κλείσω. Είναι γνωστό ότι συκοφάντης είναι αυτός που διαδίδει ψευδές γεγονός, όταν γνωρίζει ότι αυτό είναι ψευδές. Επειδή ο Υπουργός στη δευτερολογία του «το γυρίζει», εγώ δεν έχω κανέναν λόγο να επιμείνω. Θέλω απλώς να του πω ότι είναι άλλο να έχεις μία πολιτική στάση σε ένα θέμα και άλλο να αποδίδεις σε κάποιον κάτι που δεν έχει κάνει και να επιμένεις σε αυτό, παρ' ότι γνωρίζεις ότι η αλήθεια είναι διαφορετική. Σχετικά με την τροπολογία, κύριε Υπουργέ, πράγματι ο κοινοβουλευτικός έλεγχος της Παρασκευής είχε εμένα εδώ ερωτώντα και τον Υπουργό από τα έδρανα να δίνει απαντήσεις, όχι όμως αυτές που είπατε. Είπε ότι εάν δεν έβρισκε άλλο χώρο, θα επέμενε στη λύση της παραλίας και ότι στο Ρουφ, που είναι μια λύση που έδωσε ο κ. Καμμένος, δεν έχει πάει να δει εάν τα κτήρια του κάνουν και ότι θα πάει να επιθεωρήσει, για να το δει. Όπως είπε πολύ ωραία ο κ. Καρράς σήμερα, εάν εκεί είναι ακατάλληλα τα κτήρια ή εάν πρέπει να σταματήσει κάποια άλλη δραστηριότητα, για να ξεκινήσει αυτή, και δεν του δοθεί άλλη λύση, έχουμε θέμα. Γι' αυτό λέμε, κύριε Υπουργέ, ότι η τροπολογία μας δεν υποδεικνύει χώρο, αίροντας τα νομικά προβλήματα του νέου χώρου. Αυτό θα ήταν πραγματικά ακατάλληλο ως μέθοδος κοινοβουλευτική και πολιτική εκ μέρους μας. Η τροπολογία μας καταργεί εκείνη τη ρύθμιση και δίνει στην Κυβέρνηση τη δυνατότητα να κάνει όποια επιλογή θέλει και εάν αυτή χρειάζεται νόμο, να έρθει στη Βουλή. Είναι πάρα πολύ απλό.
Το καταλάβαμε αυτό. Τελειώσαμε, κύριε Λοβέρδο.
Θα έπρεπε να το δεχθείτε αυτό, κύριε Υπουργέ.
Κυρία Πρόεδρε, θα ήθελα τον λόγο.
Όχι, δεν δίνω σε κανέναν άλλον τον λόγο.
Κυρία Πρόεδρε, έχει σημασία.
Τι σημασία έχει;
Έχει σημασία γιατί λείπει ο κύριος Υπουργός. Παρακαλώ, δώστε μου τον λόγο για μία λέξη μόνο!
Τι θέλετε;
Επειδή ο κ. Παρασκευόπουλος απουσιάζει από την Αίθουσα, θα ήθελα να αποκαταστήσω την πραγματικότητα.
Τον χαρακτηρίζει, αυτός για τον οποίο μιλάμε είναι απών. Τι να κάνουμε;
Θα ήθελα να αποκαταστήσω την πραγματικότητα. Όλοι παρακολουθήσαμε αυτόν τον διάλογο. Έτυχε κι εγώ να τον παρακολουθήσω, χωρίς να βρίσκομαι στην Αίθουσα. Ο κύριος Υπουργός δεσμεύτηκε να αναλάβει πρωτοβουλίες, να επιλύσει διαφορετικά το ζήτημα και τότε να έρθει να ανακοινώσει και να αναπτύξει και τις νομοθετικές του πρωτοβουλίες. Φυσικά, κατέληξε σε αυτό που είπε ο κ. Λοβέρδος, αλλά δεν είπε ότι δεν θα το κάνει. Είπε ότι αναλαμβάνει την ευθύνη να το κάνει, να το αλλάξει. Αυτό είπε!
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ναυτιλίας και Νησιωτικής Πολιτικής: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας, σχετικά με τη Συνεργασία στον τομέα των Θαλάσσιων Υποθέσεων και άλλες διατάξεις». Ερωτάται το Σώμα: Γίνεται δεκτό το νομοσχέδιο επί της αρχής;
Κατά πλειοψηφία.
Κατά πλειοψηφία.
Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας, σχετικά με τη Συνεργασία στον τομέα των Θαλάσσιων Υποθέσεων και άλλες διατάξεις» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων και των τροπολογιών. Ερωτάται το Σώμα: Γίνεται δεκτό το άρθρο πρώτο ως έχει;
Κατά πλειοψηφία.
Κατά πλειοψηφία.
Συνεπώς το άρθρο πρώτο έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 433 και ειδικό 2 ως έχει;
Παρών.
Κατά πλειοψηφία.
Παρών.
Παρών.
Παρών.
Συνεπώς η τροπολογία με γενικό αριθμό 433 και ειδικό 2 έγινε δεκτή κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Κατά πλειοψηφία.
Κατά πλειοψηφία.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας, σχετικά με τη Συνεργασία στον τομέα των Θαλάσσιων Υποθέσεων και άλλες διατάξεις» έγινε δεκτό επί της αρχής και επί των άρθρων. Κυρίες και κύριοι συνάδελφοι, δέχεστε στο σημείο αυτό να ψηφίσουμε το νομοσχέδιο και στο σύνολό του;
Όχι, κυρία Πρόεδρε, υπάρχει γραπτό αίτημα από τη Νέα Δημοκρατία. Σύμφωνα με το άρθρο 104 παράγραφος 4 πρέπει να περιμένετε είκοσι τέσσερις ώρες πριν το ψηφίσετε στο σύνολο ή να ψηφιστεί την Παρασκευή.
Από τις τοποθετήσεις προέκυψε ότι κατά πλειοψηφία αυτό δεν το δέχεται κανείς. Θα την κάνω και επί τόπου.
Στο άρθρο 104 δεν προκύπτει το δικαίωμα στο Προεδρείο να το συζητήσει. Μόνο στο άρθρο 87 για το εκπρόθεσμο μπορεί η Βουλή διά εγέρσεως να το αποφασίσει. Στο άρθρο 104 παράγραφος 4 είναι δέσμια υποχρέωση του Προεδρείου να περιμένει είκοσι τέσσερις ώρες. Δεν είναι κάτι που το Σώμα μπορεί αυτή τη στιγμή να ψηφίσει. Το άρθρο 104 παράγραφος 4 λέει συγκεκριμένα ότι όταν προστεθεί ολόκληρο άρθρο, πρέπει να περιμένουμε τουλάχιστον είκοσι τέσσερις ώρες για να ψηφιστεί. Μπορεί να ψηφιστεί, παραδείγματος χάριν, το Σάββατο το πρωί.
Κύριε Μηταράκη, αυτό έχει συμβεί επανειλημμένα.
Δεν ξέρω αν έχει συμβεί επανειλημμένα.
Εγώ το θέτω σε ψηφοφορία διά εγέρσεως, παρά το γεγονός ότι κάνετε αυτό το αίτημα.
Τότε θα θέσετε θέμα συνταγματικότητας.
Ποιοι διαφωνούν να μπει σε ψηφοφορία η τροπολογία του κ. Τόσκα;
Τότε θα μπορεί να προσβληθεί στο ΣτΕ ο νόμος. Έτσι; Για το ότι έχει ψηφιστεί κατά παρέκκλιση του Κανονισμού. Δημιουργείτε πρόβλημα στην κύρωση. Διότι τίθεται θέμα, αν ψηφιστεί κατά παρέκκλιση του Κανονισμού.
Ωραία, εσείς πέστε ότι δημιουργείται πρόβλημα για το κύρος. Εγώ θα κάνω την ψηφοφορία με βάση το αίτημά σας.
Κυρία Πρόεδρε, θα ήθελα η Επιστημονική Επιτροπή της Βουλής να μας πει αν μπορούμε. Να κληθεί η Επιστημονική Επιτροπή.
Εντάξει, ας το πει εκ των υστέρων και εγώ αναλαμβάνω την ευθύνη.
Δεν μπορεί να το πει εκ των υστέρων, κυρία Πρόεδρε.
Αναλαμβάνω την ευθύνη, κύριε Μηταράκη.
Κυρία Πρόεδρε, με συγχωρείτε, δεν μπορείτε να αναλάβετε προσωπικά την ευθύνη. Υπάρχει Κανονισμός.
Και εσείς τη δική σας για αυτά που κάνετε. Εντάξει;
Με συγχωρείτε, υπάρχει Κανονισμός της Βουλής, κυρία Πρόεδρε!
Δι' εγέρσεως, παρακαλώ, θα αποφασίσει η Βουλή. Όποιος διαφωνεί με την τροπολογία του κ. Τόσκα, να εγερθεί.
Δεν είναι για την τροπολογία. Είναι για το σύνολο. Έχετε μπερδευτεί. Η τροπολογία έχει γίνει δεκτή. Για να ψηφιστεί στο σύνολο το νομοσχέδιο, που έχει τρία άρθρα τώρα, πρέπει να μοιραστεί το σώμα του νομοσχεδίου. Δεν έχετε μοιράσει το σώμα. Υπάρχει σώμα; Πού είναι; Φέρτε το, να το ψηφίσουμε. Πού είναι; Τι ψηφίζουμε;
Κύριε Μηταράκη, είναι η σύμβαση όπως ήταν συν την τροπολογία του κ. Τόσκα.
Όχι. Πάντα μοιράζεται το σώμα. Φέρτε το να το δούμε. Το άρθρο 104 παράγραφος. 4 προβλέπει αυτήν τη διαδικασία για να ελεγχθεί το σώμα. Αυτή είναι η διαδικασία της Βουλής. Αν δεν θέλετε, κυρία Πρόεδρε, μπορούμε να την κλείσουμε τη Βουλή. Δεν μπορούμε κάθε φορά να παραβλέπουμε τον Κανονισμό.
Ωραία. Κάνουμε τότε διάλειμμα, για να πάρετε το σώμα, να το δείτε.
Ωραία. Διάλειμμα.
Πέντε λεπτά, λοιπόν, διακοπή, για να πάρει ο κ. Μηταράκης και οι λοιποί που ενδιαφέρονται να δουν, οπτικά, το σώμα.
Συνεχίζεται η συνεδρίαση. Κύριε Μηταράκη, το διαβάσατε;
Το διαβάσαμε, κυρία Πρόεδρε, και ευτυχώς που το διαβάσαμε, γιατί δεν έχει προθεσμία. Η προθεσμία που ζήτησε ο κ. Τόσκας δεν έχει γραφτεί στον νόμο. Έχει διαγραφεί το «31-12» και γράφει το άρθρο δεύτερο: «Η προθεσμία της παραγράφου 6 του άρθρου 132 παρατείνεται έως και…» και έχουμε κενό. Στο χαρτί που μας μοίρασαν, στο σώμα δεν έχει γραφεί νέα ημερομηνία.
Είναι «31-8».
Δεν το έχουν γράψει στο σώμα, που θα υπογραφόταν σε νόμο. Αυτό θα γινόταν νόμος και δεν θα είχε ημερομηνία.
Κύριε Μηταράκη, οι υπηρεσίες της Βουλής λένε ότι είναι η σφραγίδα.
Ποια σφραγίδα; Το σώμα που μας μοίρασαν είναι άνευ ημερομηνίας. Άρα, αυτό το σώμα είναι λάθος. Γιατί βιαζόμαστε να τα κάνουμε όλα πρόχειρα; Δεν καταλαβαίνω γιατί γίνονται όλα πρόχειρα.
Είναι η σφραγίδα. Έχει εισαχθεί κανονικά με την ημερομηνία «31-8».
Δεν διαφωνώ, αλλά σας λέω ότι στο σώμα δεν έχει γραφεί.
Τι ακριβώς θέλετε, κύριε Μηταράκη; Θέλετε να εφαρμόσουμε τον Κανονισμό;
Θέλω να διορθωθεί το σώμα. Θα πήγαινε στο ΦΕΚ χωρίς ημερομηνία. Στο σώμα δεν έχει ημερομηνία.
Θέλετε να εφαρμόσουμε τον Κανονισμό;
Δεν ξέρω, κυρία Πρόεδρε, εσείς προεδρεύετε.
Πείτε μου, γιατί από τις έξι το απόγευμα έχετε κάποιο πρόβλημα με τη σημερινή συνεδρίαση.
Όχι, προσπαθώ να εφαρμόσω…
Παίρνετε τον λόγο για την προστασία του περιβάλλοντος, να ακούσουν τα νότια παράλια. Εσείς μας δίνετε μαθήματα Κανονισμού και νομιμότητας. Τι ακριβώς θέλετε;
Το σωστό είναι στην επόμενη συνεδρίαση να εγκριθεί στο σύνολο με σωστό σώμα.
Εσείς δεν έχετε ακούσει για τις «31-8»; Δεν είδατε την εισαγωγή του θέματος για τις «31-8»;
Αναγράφεται «31-8».
Στο σώμα που μοιράστηκε δεν αναγράφεται.
Δεν κάνατε κριτική για τις «31-8»;
Κύριε Μηταράκη, αναγράφεται «31-8». Αν κάτι δεν φαίνεται καλά…
Κάντε το όπως θέλετε.
Θα το μοιράσει ξανά η υπηρεσία, να λέει «31-8».
Κυρία Πρόεδρε, θα ήθελα τον λόγο.
Ορίστε, κύριε Υπουργέ.
Κυρία Πρόεδρε, ο εκπρόσωπος της Αξιωματικής Αντιπολίτευσης θέτει ένα τυπικό θέμα. Οι κανονισμοί και οι νόμοι, ναι, όντως πρέπει να τηρούνται στην ουσία τους. Το σχετικό άρθρο του Κανονισμού της Βουλής προβλέπει πράγματι, όταν σε ένα νομοσχέδιο προστίθενται άρθρα ή μεγάλης έκτασης νομοτεχνικές βελτιώσεις, να μπορεί να εξασφαλίζεται η εγκυρότητα με πασίδηλο τρόπο της κατανόησης από το Σώμα της ψήφισης στο σύνολο αυτών που έχουν ήδη ψηφιστεί επί της αρχής και επί των άρθρων.
Σωστό.
Εδώ, λοιπόν, έχουμε μία υπουργική τροπολογία με υπογραφή - σφραγίδα, με Γενικό Λογιστήριο του Κράτους, όπου αναφέρεται η ημερομηνία «31-8». Δεν έχουμε πληθώρα διατάξεων. Μία τροπολογία κατατέθηκε και συζητήθηκε. Δόθηκε ο λόγος σε όσους τον ήθελαν. Διερευνήθηκε από το Σώμα. Ενημερώθηκε το Σώμα. Κι ερχόμαστε τώρα στο τυπικό ζήτημα σχετικά με το αν η ψήφιση επί του συνόλου θα γίνει μετά από ένα εικοσιτετράωρο, δηλαδή αν θα δοθεί στο Σώμα η δυνατότητα να καταλάβει αυτό που πασίδηλα καταλάβατε όλοι, κι εσείς και οι πάντες. Δεν υπάρχει κανείς εδώ που να πει ότι δεν ξέρει τι ψηφίζει. Αυτή είναι η πρόνοια του Κανονισμού. Για ποιον λόγο, κύριε Μηταράκη; Αν θέλετε να υπερασπιστείτε τον Κανονισμό, το καταλαβαίνω.
Δεν έχω άλλον λόγο.
Αν θέλετε να σαμποτάρετε το κυβερνητικό έργο, δεν το καταλαβαίνω και δεν το πιστεύω ότι αυτό θέλετε.
Όχι, δεν θέλω αυτό.
Δεν το πιστεύω. Κυρία Πρόεδρε, νομίζω ότι εγκύρως το Προεδρείο μπορεί να προχωρήσει κανονικά στη διαδικασία της ψήφισης και επί του συνόλου σήμερα. Δεν χρειάζεται αυτό όλο. Δεν πάσχει νομοτεχνικά, νομοπαρασκευστικά και νομοθετικά αυτός ο τρόπος.
Θα διανείμουμε έτσι κι αλλιώς τη συμπλήρωση της ακριβούς ημερομηνίας. Ευχαριστούμε, κύριε Υπουργέ. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι, με τη διόρθωση.
Κατά πλειοψηφία.
Κατά πλειοψηφία.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Ναυτιλίας και Νησιωτικής Πολιτικής: «Κύρωση του Μνημονίου Κατανόησης μεταξύ της Κυβέρνησης της Ελληνικής Δημοκρατίας και της Κυβέρνησης της Λαϊκής Δημοκρατίας της Κίνας, σχετικά με τη Συνεργασία στον τομέα των Θαλασσίων Υποθέσεων και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο και για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς, το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.28΄ λύεται η συνεδρίαση για την προσεχή Πέμπτη 19 Μαΐου 2016 και ώρα 9.30΄, με αντικείμενο εργασιών του Σώματος: α) ειδική συνεδρίαση της Ολομέλειας της Βουλής για την Ημέρα Μνήμης της Γενοκτονίας των Ελλήνων του Πόντου και β) κοινοβουλευτικό έλεγχο, συζήτηση επικαίρων ερωτήσεων.